text:
Binndol e Muulngo Defte Pulaar: Daartol ARED
Dewbo tuubaak Ameriknaajo cuuɓiiɗo Afrik e ɓamtaare ɗemɗe mum,Sonja Fagerberg-Diallo yeɗii nguurndam mum fu Pulaar, ngal o gallaani tuggude e nyalawma mo o yiytingal haa e foofaango makko wattando. No taaniraaɓe tutorinooɓe ngal tinndi ɗi njannginiratnoongal entaaɓe saanga nde naange muti haa kuunaali, nyalbi e ɓoti jiitondirɗe e yumum en ndeeƴti;
no maamiraaɓe facciranatnooɓe sukaaɓe piɓle maggal coomiiɗe e daarti, e les ɓowle walla gaŋɗe; no rewɓe nyeenyɓe naayeeɓe tinndiniratno ngal, boombi jontuɗi e ceemedaali tokoosi nguurndam suudu e dewgal, Sonja jannginiriingal konngi tappaaɗi e kaayitaaji ɗi ngommbudi ndi momtotaako. Alaa baawɗo daartude ɗiin giɗli e ngaal jahdigal e yolnde nguurndam ha ɓuri Sonja e hoore mum, o woppanii en binndanɗe ɗe ene ceedtoo, wonaa tan golle makko e maggal, kono kadi pellital ɓiɓɓe maggal njogii ngam hisnude ngal e waɗtude ngal paggorgal gannde.
Ngol ɗoo ciimtol ko ngol o winndunoo e ɗemngal Engele, etiɗen waɗtude e Pulaar ngam haa ɓeyda ganndal men e makko, kono kadi haa ɓeydo ɗen faamde sippiro wonaango ngoo e caasal daraniiɓe ɗum ɓee. Muulngo Defte e ɗemɗe ngendiije Afrik, Daartol jibinegol Goomu Winndiyankkooɓe e Ɗemɗe ngenndi e Fedde ARED
NAATIRKA
Suɓaade wonde muuloowo defte ngam yimɓe ɓe keeweendi mum en ngona yiyooɓe binndi wona miccal ngal heewɓe njaɓata suɓaade. Kono goonga tan ko yimɓe yarlitaniiɓe muulngo defte e ɗemɗe Afriknaaje ɓe, njalti ko e sappeeji ngenndiyankooɓe jogitoriiɓe winndude e haalde ɗemɗe ngendiyankeeje no fiɓnde (diine) ni, wona wonde fanniyakooɓe wallifogol jogiiɓe karalaagal ngal ene njeenycinira ngalu.
Nde tafmi ARED (Fedde nde wonaa julorde), 1990 ngam haa nde wona hebloore e muuloore defte janngirɗe pulaar nde, hay gooto jooɗtoranooki wonde ma min mbaɗtu yeeyde 40,000 deftere pulaar e nder hitaande.
Muulngo defte e ɗemɗe ngenndiije ene ŋakkaa denndaangal geɗe kaajojinɗe ngam waɗde ɗum tergal guurngal e nder lower njeeygu defte e Afrik [ene ŋakkaa] – winndooɓe, tarotooɓe, fanniiɓe e saatagol, kam e yeeytooɓe (distribution network), mi inna heen geɗe nay tan ɓurɗe hatojinde. Ndeke so neɗɗo ene jogori arwude e ngaal meccal, joom mum ene haajojini e fiɓnde mawnde,peeje lugge, e nyeenyal toowngal haa ɓuri ko julorde normal naamni ko. Ɗum ko daartol neɗɗo gooto tigi, debbo gooto Ameriknaajo, gontuɗo muuloowo defte e ɗemngal Pulaar to leydi Senegal.
FANNIYANKAAGAL E HEBLO
Giɗli am e Pulaar puɗɗii ko e 1974 taw komi almuudo miɗo ɗaɓɓa doktora am e ɗemɗe e conyce Afriknaaje to Duɗal Jaaɓi Haaɗtirde ngal Wiskonsin(Amerik). Binndanɗe am njowitinoo ko e ɗemɗe e conyce Afrik ngam heblanaade ɗum ngonmi e nanngitaade [e manyatafon], e hinyde daarti e Pulaar mo Gambi. Kono nde njahmi haa njettimi e golle, ko nanngitonoomi e jeewte hakke waktuuji keewɗi ko, winnditaade ɗum wontanimi caɗeele sanne, tawmi noon ko fayti e ɗemɗiyankaagal ɓuranimi himmude e ko yowitii e hinyngo conyce. Hayso Pulaar ko ɗemngal bittangal no feewi, wiɗtooji ɗii kala keewi daraade ko e tolno kelme walla mahngo konngi- ɗoon ɗo miin caɗeele am wonno ko faamde holno ɗemngal ngal lelortoo, ko wayno joofogol saha, deggondiral kelme, jotondiral konnguɗi (konngi), ekn. Te ɗum ko geɗe ɗe ngaraani e defte doosɗe celluka goodaaɗe ɗe. Heewi ko njiimmi e konngol ene winndii, taw miɗo anndi kelme gonɗe heen ɗee fu, kono mi ronka anndude ko ngol firtata, walla mi aanda e hol ɗo potmi waɗɗe pesgal, toɓɓere darnirde walla joofnirde konngol so tawii neɗɗo winndi tan woppirii noon waɗaani heen ɗiin maandeji. Fotde duuɓi jeegom miɗo golla e ndeen jaawre binndi- miɗo hoɗi kadi miɗo golla e nder senegaal ngaan saanga- caggal ɗum mbinndumi deftere am gaynirde, nde tiitoonde mum ko “Syntactic Expensions in Text: Beyonde subject-Verb-Object in the Pulaar Language”, nde ngannduɗaa ene renndini faale am gadano mo njogiinoomi e daarti pulaar e passion (yiɗde walla guurte) am gonɗo e mawnude fayde e ɗemngal e hoore mum e golle ɗemɗiyankaagal.
Nde timminmi doktora am nduttiimi Senegal, wonndude e fayndaare jokkugol wiɗtude Pulaar e waɗde diisnoyankaagal (cosulting) taw ko e dumunna daɓɓo ngal ene jeyee heen binndugol defte janngirɗe tawa ko e calte Pulaar ceertuɗe.
Hitaande nde nduttiimi nde,1982, ko seedtinnde e waylowaylo, wonaa tan e nguurndam am, kono hay dillere ɓamtugol pulaar e hoore mum. Ko ndeen diidngo gontugol muuloowo defte e ɗemngal Pulaar fuɗɗii. E November 1982 tawtoraami mooɓondiral fedde wootere pinal anndiraande “Fedde Bamtoore Pulaar Senegal”. Ko ɓuri faayodinde e ko nanondiraa e ngaal mooɓondiral ko yoo jaŋde pulaar wontu hammu mayre garwaniijo. Yiytude nde- walla mahde nde jokkondiral tiiɗngal hakkunde pinal, ɗemngal e binndol,- addanii FƁP waawde yuɓinde e ɗowde duƴƴal (movement) kesal ngam ɓamtugol jaŋde Pulaar. Tuggude e 1982 haa 1989, kala nde ndanymi yaajeende mi yilloyto duɗe janngirɗe Pulaar ɗe ngannduɗaa jannginatnoo e mum en ko yimɓe jeyaaɓe e nokkuuje hee yarlitiiɓe. E ngaan saanga ko ɓurnoo heen heewde ko sukaaɓe janngooɓe e duɗe frayse hakkundeeje (lycee), ɓe ene njarlitinoo jannginde koreeji mum en e hoɗdiiɓe mum en winndude e taraade e ɗemngal Pulaar e dumunna mum en guurte.
GWEƊG (GIPLLN) E PUƊƊORƊE MUULNGO
E 1985, sehilaaɓe njoyo (ɗemɗiyanke en tato e waliftooɓe ɗiɗo) caggal nde ndaari ndee ɗoo duƴƴere ene mawna kadi ene ɓeydoo tiiɗtinde keɓe mum, njooɗodii teskii wonde ŋakki e ngal duƴƴal ƴellitgol binndol ko defte.Ɗuum ko ƴellitde binndol taw ne jokki huwtoraade gowlaali hono no adan nii tan. Kuwtorogal ɓurnongal yaajde ngam sarde binndol wonnoo ko kayee(cahier, notebook), mo neɗɗo ene waanjitoo e mum konngi Pulaar winndaaɗi e alluwal hee ɗi, kadi joom mum waanjitoo konngi ɗii ummoraade e kayee mum fayde e alluwal goɗngal. Ko nii binndol Pulaar sarorii.
No waynoo kala, winndiyanke Yero Dooro Jallo ( mo ngannduɗaa heɓiino wallifaade deftere nde woni almuudo ene jannga Keer) e ɗemɗiyanke Fari Kah pelliti wonde muulngo defte pulaar e Senegal ko huunde nde poti waawde waɗde so mbadtii heen tiiɗnaare mum en. Leelaani njantumi heen, tawi woni sabaabu mum ko wondemi gooto e yimɓe seeɗe e nder Senegal jogiiɓe ordinator bawɗo winndude alkule Pulaar.Ɗemɗiyanke goɗɗo e windiyanke goɗɗo mo ngannduɗaa ko kanum wonnoo hooreejo Fedde Ɓamtoore Pulaar, hono Abubakri Dem timmitini nguun goomu. Min en njoyo, ko aldaa e hay ganndal gootal e humpito holko hatojinaa e saatoyankaagal (editing) walla yaltinngo (publishing), min mbii min muulat deftere Yero Dooro Jallo arwannde nde, Ndikkiri Jom Moolo. Inniraande gorko gooto(monde wayɗinta nguurndam mum) jurminiiɗo kadi jalniiɗo, goynoowo kadi jalna kala taratooɗo saanga nde konngi njokki suppitaade e ɗereeji. Nyalnde Aset subaka min mbeeti galle am huuraade e ordinator, e min taroo daaɗe dow 200 ɗerewol binndi e ndaarorgal (monitor) ordinator, e min caatoo e min peewnita. Ene jeyanoo e golle amen ɓeydude e binndi hee kala-kala, gila e pesɗe, toɓɓe darnirɗe, haa jume nde tawnoo Yero Dooro huutoranooki hay gootal e ɗee doosɗe mbinndiin, haysinno min tawii binndol ngol alaa nyiŋoore kadi e ngol sanyii e mahdi pooɗciindi tuugnaade e kuule jaŋtowol (oral tradition). Nde min ngayni saataade ndee, fedde ene wiyee “Joint Christian Ministries in West Africa” (jooɗiinde Nigeria, joginoonde faale e jaltingol defte e Pulaar) rokki min $ 1000, ko min njobiri muulngo, leelaani min njiiloyi imperimeri (muulowo).
Nde min [ng]enndi adan noon yaakaare amen ɗeɓii saayde. Jom imperimeri oo wiy min impirimant mo min kuwtorii oo moƴƴaani huwtoraade e muulngo. Duuɓi ɗiɗi dewɗi heen ɗii fu ko e min ngaagi, e min ndonki danyde feere e oo saɗɗa, haa battande mum ndanymi impirimatn laser, ndeen tafmi binndi gabbinaaɗi (postscript) katojinaaɗi ngam alkule pulaar. Battande mum e 1988 min mbaawi muulde ndeen deftere. Min lemmini nde ko e les ndaɗɗudi to galle am. E ngaan saanga terɗe goomu nguu nayo heddiiɓe ɓee ene caraɗe damal-e-damal, haa teeŋti noon e nder duɗe Pulaar goodanooɗe, min njeeyi nde yimɓe fuɗɗotooɓe waɗtude taraade hooɗanooɓe ɗum ngara haa e damal defnirde am. No naniranoo fu, anndaama e nde waawi soodeede ɗoon.
E ko min cikkaano, nde jariri no nyoomre werlaande docatal jeynge ni, min pelliti ɓuri moƴƴude ko yoo min maha njuɓɓudi ndi ene tammboo ko wonaa tan njeeygu deftere ndee, kono hay ko yowitii e saato e muulngo binndaaɗe ballife keewɗe ɗe ene ngoni e juuɗe amen taw mooftii tan ko e bakane walla kartoŋaaji. Ko nii woni jibineede Goomu Winndiyankooɓe Ɗemɗe Ngenndi (Groupe d’initiative pour la Promotion du Livre en Langues Nationales). Njeeygu ndeen deftere arwannde addi e kaalis ko yoni joɓgol muulngo deftere amen ɗimmere ndee, Tinndi, Cifti e Pulareeje nde Abubakri Dem wallifinoo. Yaltingol amen ɗee defte saabiima teskuyaaji wallitooɓe heewɓe huccande min, ɓe balle mum en min muuldi defte joy e nder sappo e go’o ɗe min njaltini tuggude 1988 haa e 1990, ɗe min njeeyi rewrude e jokkondire amen, hayso goodaangal peŋɗe janngooɓe e jannginooɓe FƁP ko ballal mawngal wonno.
E oon dummuna kala, njoyo sosnooɓe goomu nguu ɓee ngollortonoo tan ko e yarlitaare. Gooto heen kala ene jogii golle hoore mum. Wonno faale amen tan ko yoo ko wallifaa koo muule yalta, min ngalaano fayndaare walla anniya waɗtude ɗum julorde, walla boom wonde ma ɗum waaw addude e kaalis ko ene yona njoɓdi muulngooji ɗi. Min pawatnoo njaru defte amen tan ko e ko ene yaltina fere muulngo ngo, nde tawnoo ko ɗuum tan wonno heen fere ɗe min njoɓata e ngaan saanga.
Kono e 1990 nde min tawi deftere amen ɓurnde horsineede nde, Ndikkiri Jom Moolo, koko gasi haa laaɓi, te min kuwtoriima kaalis jeeyanooɗo e mayre oo fof ngam muulde defte goɗɗe, haaɓnorii min sanne. Tuugnaade e oon teskuya e teskuyaaji ɗi ndanymi e juɓɓingol duɗe jaŋde mawɓe, e keblugol jannginooɓe ɓe ene njanngina e mum en, addanimi e 1990, tafde fedde woɗnde ɗimmere, Association in Research & Education for Development (ARED) wonndude e anniya yaltingol binndanɗe kese jariborɗe ngam jaŋde mawɓe, e heblude jannginooɓe nde kuwtortooɗe- kadi e wallude saatooji goomu GIPLLN taw ko meere-meere (aldaa e njoɓdi), mbele ma min mbaaw jokkude yiɗde amen jaltingol defte conyce taw ARED ne ene yaltina janngirɗe to fannu mum yahri too.
SOSEEDE ARED
Association in Research and Education for Development sosaa ko e 1990 taw ko fedde nde wonaa julorde. Hayso tawii to bannge laawol ko nde fedde Ameriknaare ne, nyiiɓirde mayre toownde woni ko Dakar, Senegal. Miijo ARED fuɗɗorii ko e gollal am eɓɓo ngam feewnude defte janngirɗe e Wolof e Pulaar taw ngalu nguu ko UNICEF wallitatnoo ɗum, ɓe kolliri ɓurantaɓe ko gollondirde e njuɓɓudi (fedde walla goomu), wonaa tan fanniyankooɓe sariiɓe. Kono nde ARED sosa neeɓaani ɗeen balle taƴi, heddi ko mami yiyloyoo e ko leelaani, balle e paggorɗe goɗɗe, kono payndaale am ko laaɓtuɗe (jogiiɗe sifa keeriiɗo) ko hono noon ne kay ɗe ARED e ngonka mum feddeyakoore.
Gila e fuɗɗoode ARED sifiima hoore mum wonnde ko yaltinngoyanke (publisher), hayso tawii ko mo-wonaa-julorde. Kono noon e min ndenndini golle binndol e yaltinngo binndaaɗe ko’e amen wonndude e keblugol pelle ɗe ngonaa paggorɗe, kuwtorogol ɗeen binndaɗe e duɗe mum en.
Terɗe goomu ARED gadane ɗee kala ngummi ko e ɓurɓe wonde ŋanaa en e nder jannginatnooɓe ɗemɗe ngenndi ɓe ngollodinoomi e fannuuji goɗɗi-ɓe alaa e mum en fu jogiiɗo karalaagal to bannge mbinndiin, saato walla yaltinngo.
No GIPLLN ni, ARED ene joginoo goomu winndiyankooɓe nderyankeewu, waɗɓe binndanɗe amen gadane ɗee kala. Nde tawnoo min mbinndatnoo ko e software lelngo kelle directment, e min cippira e hoto winndannde ɓur hello, diidngo (concept) e lelngo kelle fof wontu gollal gootal. E mbenydi GIPLLN, ɓe winndiyankooɓe mum en jahrunoo ko bannge conyce, fento walla kisal pinal e ganni, winndiyankooɓe ARED kanum en (ko e ɓeen njeyaami) jahrunoo ko bannge defte keblirɗe walla janngirɗe Pulaar tawa ko e fannuji keewɗi ko wayno: janngude taro, hiisa, fento, hirjo, qiimngo-bidsee, eɓɓo-ɓamtaare, ganndal ɗowngo-golle, peeje ngardiigu, peeje kaaldigal e cafrugol luure,ekn…
Pelle ɗiɗi ɗee ko ɗe timmitindirooje e payndaale majje, ɗe mbaɗi binndanɗe keewɗe e fannuuji ceertuɗi ngam ɗiɗo fu, coodanoowo hoyre mum ( ɓe ko ɓuri heewde e mum en cuɓotoo ko defte jowitiiɗe e pinal), e pelle jannginooje ( njiɗi ko jannginirɗe e keblirɗe).
Hayso miin e hoore am miɗo jokkunoo gollaade e ARED e dow yarlitaare hono no GIPLLN ni ne,terɗe mayre goɗɗe ɗee ko yoɓeteeɓe. Ene jeyaa e gollal maɓɓe “ballal saato” (tappude, feewnitde, impirimde, e sarde), geɗe ɗe hay GIPLLN ene hatojina ngam defte mum.
Kono e dumunna gadano o, ballal ngal ARED waawnoo addude e saato ko kakindiingal wonno. Min njoginoo ko ordinator gooto 512 Macintosh gonnduɗo e ndaarorgal (monitor) tokosal; min mbaɗatnoo lelngo kelle deftere amen hiisa adannde nde 120 derewol ko e superpaint mo kala hello e mum ko ɗerewol mum bannge; nate bayɗenirɗe amen min skaniri ɗum ko “Thunderscan” kuwtorogel tokesel ƴettungal joɗnde leppol (ribbon) impirimant amen dotmetrix, refit kadi terɗe goomu nguu e ngaan saanga taw hay gooto e mum en meeɗaano memde ordinator ko adii nde liggotoo e ARED, ko yimɓe jeyanooɓe e jannginatnooɓe yarlitiiɓe ɓe ngollodinoomi e mum en e ko yawti.
Ene jeyaa e caɗeele ɗe kala saatoyanke e ɗemɗe Afriknaaje fottata, fellitde suɓaade mbele ƴettat gollooɓe fanniyankooɓe annduɓe no saato waɗirtee, kono tawa baawgol joom mum en ɗemngal ngal ene hakindii walla ƴetta gollooɓe ngenndiyankooɓe saasɓe e ɓamtaare ɗemngal e pinal, kono tawa joom mum en ene kaajojini e hebleede ngam waɗde gollal saato, miin cuɓiimi ɓe saketɓe. Howri e yimɓe ɗiɗo ɓe keblunoomi adan ngam haa ngona jannginooɓe e heblooɓe, Awa Kah e Mamadu Lih ngoni feɗɗitiiɓe sanne e kuwtorogol ordinator, kadi e winndude binndi Pulaar. E ɓe tappira peɗeele ɗiɗi e alluwal-alkule (keyboard/ clavier) Engele, ɓe ngona to gollorde amen haa waktuuji ɗiɗi (2:00) jamma eɓe cippira e faamde holno kaɓirɗe ceertuɗe mahiiɗe e nder software he kuwtorortee; be ngoni jaale goomu ARED (ngu hannde ene ɓeydii e mum terɗe tato woɗɓe) winnduɓe, caati, mbaɗi lellngo kelle ko ene ɓura cappanɗe joygom (60) tiitoonde (deftere) hesere, piri nowgaas e nay (24) e ɗemɗe goɗɗe, kadi mbinnditii ko ɓuri cappanɗe joy deftere ɗe ARED yaltini ummaade e 1991 haa 1999.
YIYTUDE FEERE E LELNUDE EƁƁANƊE
Gootal e geɗe ɓurɗe himmude ngal ene addani golle amen arwude e ɗiin duuɓi gadani, ko ƴellitiraade taaɓal-taaɓal e won e fannuuji janngingol e pinndingol (walla humpitugol), ɗi min nganndiraa e mum no feewi. Ɗum mahii ko e sosde lowe jeeɗiɗi, ɗe denndaangal ballifanɗe amen e mooɓondiri e mum en. Ene jeyaa e ɗeen lowe:
1) Defte puɗɗorɗe e hiisa;
2) yuɓɓo e ngardiigu;
3) renndo e laamu;
4) Pinal Fulɓe;
5) Safaara;
6) Humpito ganndal e mbaylaandi;
7) Diine.
Min puɗɗi gollal duumingal jaribooji wonndude e peeje kese janngingol taraade e gannde goɗɗe katojinaaɗe (humpito e kala mbaydi, ganndal hiisa, e ɗowngo-golle ngoni ngooroondi), min njariboo ɗum e duɗe, so gasi min muula ɗum,min kebla heen pelle goɗɗe e holno kuwtorortoo ɗeen defte. Yeru, e ngaaɗoo saanga e min liggoo e peeje baawɗe wallude aynaaɓe eggiyankooɓe waawde janngude taragol e binndol tawa ngaraani duɗal, nde tawnoo ɗuum ko huunde ndeɓe mbaawataa waɗɗe e duumaare.Jogaade winndiyankooɓe ko’e amen ɓe feccere e sahaa mum en mbaɗata ɗum ko e yahde e duɗe ene kebla pelle walla goomuuji janngooɓe wontii sifaa e gollal ARED. Min meeɗaani woɗɗude soodooɓe defte amen ɓee ndee tawnoo min njaribtoo binndanɗe amen kese kadi min mbaɗata heblooji ko e duɗe maɓɓe.
Lowre ɗimmere nde min naatani haa wonti dowrowre e golle amen ko waɗtude liggodaade e fanniyankooɓe jaaɓihaaɗtirde e ko fayti e mahdi renndo( civil society), e nder goomu mo porofosor o ene adda loowdi ndii, ARED adda lelngo tawa ɗeen ballifanɗe binndaaɗe e Pulaar ene teskee heen katojine, tolno, e ko puɗɗotooɗo waawde taraade ene fota hatojinde. Ko yowitii e ɗuum kadi min mbaɗii heen defte keewɗe keeroronaaɗe aynaaɓe ɓe ngannduɗen ko feccere mawnde e nder lenyol haalooɓe Pulaar kono hannde ko jonyaaɓe to bannge renndo e faggudu kala e nder Afrik Bannge Hiirnaange.
Wiɗtooji kesi hannde kollirii no ngaynaaka daayre (eggude abboo morso) woniri feere moƴƴere, yahdunde e ngonka diiwaan Sahal nde tawnoo morso ene saɗti kadi ene ɓurondira e won nokkuji e makko e woon kitaale (hikka ɗoo morsa, mo wuuri to morsa no toɓooli mbaydi). E min cippiree e saaktude ko ɗiin wiɗtooji peenyini ko e defte amen mbele haɓe mbaawa humpitaade ɗum, ɓe ɓura renndude ɓe kaɓanoo hujjaaji maɓɓe tawa ko e dow tuugnaade e humpitooji ɗi ɓe tawi e nder defte amen ɗii.
ARED ene jokki yaltinde defte fento, conyce, e ko yowitii e binndanɗe pinal, ko ɗeen boom tarotooɓe (ɗaliyotooɓe) ɓee ɓuri waawde soodde e defte janngirɗe.
Tuggude e 1990 haa 1998, terɗe goomu ARED walla liggotooɓe maggu, taw ɓeydiima fannaade, taw yoga e maɓɓe kadi ngontii yoɓeteeɓe nattii tan hatanteeɓe. Tawde noon karalaagal gollooɓe ɓe ɓeydiima laɓani ARED alaa-e-sago ko maɓe lelna peeje ɓamtaare gollooɓe e palaŋ kariyeer mo ene wallaɓe esurde gollotooɓe maɓɓe ɓee haa keddoo e ARED caggal nde karalaagal mum en ɓeydii wonde katojinaangal. E hitaande 1998 ARED fuɗɗii heblo ngo duuɓi tati ngam heblude saatoyankooɓe ɗemɗe ngenndiiji Afrik e leyɗeele farankofon Hiirnaange Afrik, tawa ko e ballal DSE (German Foundation for International Development). Ko ndeen goomu ARED meeɗi rockeed heblo fanniyankeewo e saatoyankaagal. Ko adii bettude min e ngoon heblo fof ko anndude wonde ene jeyaa e payndaale garwane saatoyanke sarde (lelnude peeje holno yeeyrata) defte mum. Ko adii ɗum min njoɗtorinoo ko gollal amen tan ko feewnude defte. Hayso tawino min mbaɗtiino yeeyde lewru kala ko ene wona 2000 deftere ne, meeɗani arde e hakkillaaji amen wonde njeeygu ko huunde himmunde no muulngo nih. Paam mi ndeke ko mi “ julanke” jogiiɗo hakke 100.000 deftere ene leemondiri e gaaras amen taw ko potnooɗe sareede, ko ndeen ARED fuɗɗi yiilaade peeje ɗe ene newnana ɗum waawde waɗde haa defte amen njettoo taratooɓe ɓe sikke alaa wonaa ko ene njiiloyooɗe e jeeyirɗi defte saareeji ɗi, sabu ɓeen njaɓataa yeeyde defte amen boom.
Humpito ɗimmo ngo min keɓi woni holko firti wonde saatoyanke. Min puɗɗorinoo ko wonde winndiyankooɓe saatantooɓe ko’e mum en defte mum en, min njogitinoo ko’e amen ko min saatoyankooɓe. Min ngonaano heblaaɓe kadi min ngalaano yiyannde laaɓtunde e holno saato waɗirtee- min peewnatno winndaande tan e min pirta, haa ɗo goomuu nguu nanondiri fof min njowoo ɗoon. E ndiin mbaydi gollal amen ene waawno ƴettude lewbi keewɗi walla boom kitaale. Min meeɗaani suɓoraade jaltugol deftere sabu yaakoraade maande jar no moƴƴi, alaa, ko woodat e goomu hee jogiiɗo yiyande tan walla wallitooɓe min ɓee njamira min yo min mbinndu e toɓɓere heeriinde tan min mbinnda heen. Kadi min meeɗaani jaɓde winndaande ummoriinde e ko yalti goomu ngu, nde tawnoo min ngalaano hay yiyande wootere e holno min potata gollodaade e winndiyanke mo wonaa jeyaaɗo e mahanteeri amen he. Walliftooɓe goomuji amen ɗiɗi ɗii fu, ARED e GIPLLN ene ngaddantunoo min ballifanɗe paayodinɗe ko yoni haa ko ɗum saabii hakkillaaji amen kuccanaano faggaade winndiyankooɓe woɗɓe.
Baylagol ARED e abbitaade ɗum e ɓurde fannaade e saatoyankaagal-hayso ene heddi wonde fedde nde wona faggorde- ene jeyaa e sababuuji gaddanɗi GIPLLN fusde, nde tawnoo nguun goomu, ngu ko ɓuri heewde e mum ko walliftooɓe ngonno, ko winndude wonno hammu mum en wona “sanya-firta” mo yaltinngo naamnii oo. ARED heedti e defte ɗe yaltinno kanum tan walla e ballondiral GIPLLN fof. Min mbaɗti kadi ƴettude binndaaɗe wallifotooɓe woɗɓe so ngaddanii min, tawa e min njoɓa ɗum en hakke ballifiiɗo ngam softinde yimɓe heewɓe winndude e ɗemɗe ngenndi. Min keɓii kadi kaawise e manoore muulde ballifanɗe winndiyanke gooto mo meeɗaani naatde e duɗe janngirɗe frayseere (ecole), mo ekkorɗe mum binndol e taragol fof fuɗɗii tan ko e jaŋde Pulaar. Ɗum ene tinndina ko wonaa tan sirŋinaare mawnde nde joom mum en cirŋinii haa mbaawi janngude, kono hay yiyande mum en e binndol ko ɓuri heewde ene fennyina mbaydi miijooji ɗi ngaldaa tawo e batte taragol defte keewɗe.
Rewrude e heblo ngo goomu ARED heɓnoo e DSE ngo, terɗe goomu nguu janngi heen lelngo kelle e holno won e software-ji, ko wayno Xpress walla Photshop kuwtorortee.Dumunna mo min liggotonoo e deftere janngirde ene wonatnoo lewbi jeegom, kono caggal ngoon heblo min mbaɗti wade ɗum e jonte ɗiɗi. Min njanngi kadi holno kelle ŋarɗinirtee mbele defte amen ngona jiitiniiɗe ko wonaa tan fawaade hitooji hollirngo jaŋde.
E ɗee taaɓe kollirɗe ko foti wonde darnde e gollal saatoyanke, laabii ared wontii satoyanke, nattii gollaade e mbaydi piroowo, tappa, waɗa lelngo kelle defte ɗe wallitooɓe (pelle ko wayno UNICEF) cuɓii ngaddani min. E fuɗɗoode e min njaɓatnoo ngaal gollondiral nde tawnoo ene wallitatnoo min e ngalu, kono nde fanniyankaagal amen qirraa min mbaɗti riiwtude binndanɗe ɗe loowdi mum en yahdaani filosofi amen, te kadi newnataa gollal njuɓɓudi (organization) so tawii joom mum en gonaano heblaniiɓe woppitde min hakke-ballifo ( copyright/ driots d’auteur) e jogaade hattan yeeyde ɗeen defte, mbele e ɗe mbaawa muulteede kala nde hatojini.
HOL ƊO ARED YAHRATA HANNDE
Heewaani male kolliratnooɗe e 1974 miɗo jogori wontude saatoyanke e ɗemngal Afriknaawal. Kala heen suɓngo walla pellital yalti ko e fartaŋŋe periiɗo, e fiɓnde tiiɗnde wonde ɗum ko laawol moƴƴol rewde. Kala nde fartaŋŋe feriikam mi yiyta peeje mahde ɗum en e estaraateejii mo luurondiraani ko woni ngooroondi mahanteeri ARED. Won e ɗiin estaraateejiiji laaɓtiroyi ko sakket, kadi e juulde-jibineede amen (anniversary) sappoɓere, mi winndiino binndanɗe keewɗe ɗe ene njowitii e laawol ngol min ndewi ngol, e hol rewam golle amen e holno ngonka taariika min ka maheri min.
Hannde ngam wondemi horeejo(director) ARED miɗo jogii tijjoore moƴƴere e muulngo defte e ɗemɗe Afriknaaje, kadi ene haawimi yiyde ko saatoyankooɓe seeɗe woɗɓe mbaɗi ɗum hammu mum en gardiiɗo. Katojingol e defte, ngam ɗiɗo fof, coodoowo ko tarii o, e pelle coodooje defte janngirɗe ɓee fof ene ɓeydiyaha. Tiitooɗe amen gadiiɗe ɗee ene keddii e jarde, kese ɗee ne ene njaawa yahde. Ummaade 1990 haa jooni, ARED muulii 414,650 deftere, heen 281,557 njeeyaama.Te ɗuum koko aldaa e waɗande defte amen ɓanngino hay wooto, kadi ala laabi ballooji e sarde (distribution system). Wootere kala e defte amen yeeyaa ko ɗo bureau amen Dakar, laamorngo Senegal ɗo.
Min puɗɗiima kadi gollaade e falnde hee fof, e min pira defte amen ɓurɗe nyeenyɗude e banngal heblo min ngadorii ko e Frayse, so ɗum ɓenni min mballa pelle katojinɗe e ɗeen defte e ɗemɗe Afriknaaje goɗɗe.
Sabu amen wonde fedde nde wonaa faggorde ngalu muuloore defte, min ndanyii keeral(privilege) waawde ƴeewndaade mbaydi kesiri binndanɗe ɗe hatojinɓe e mum ene ɓeydoo e keewal kono mbaawaa ɗaɓɓitande ɗum koye mum en sabu waasde humpito, nde tawnoo min pawaaki e njeeygu hee. Ittataa, e $ 500, 000 mo ngannduɗaa min ndeppisii ɗum tan ko e muulngo oo tuggude 1990, heen feccere yalti ko e njeeygu defte; feccere heddiinde ndee ummii e wallitooɓe.
Sippiro ngam hollirde muulngo e ɗemɗe Afriknaaje ene waawi waɗɗe ngartam ngoo, waɗaama. Heddii ko sippiro ngam jokkude yeenycinde binndanɗe moƴƴe, e wallude e mahde laabi ballooji e sarngo defte ɗee haa ɗe njottoo ɗo soodooɓe ɗe ɓee ngoni too.
Sonja Fagerberg-Diallo
Firo Pulaar: Njaaye Demmba Astel


c: text/html

text:
“Annabi Ɓaleejo” ko tiitoonde deftere hesere nde Abuu Sih wallifii yaltunde ko ɓooyani. Kono hol ko nde haalata?
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
Ko ngam yiɗde waylude he hakkillaaji ɓeen yimɓe jogitiiɓe ndeen yiyannde nde alaa ɗo ɓaari waɗi, Ceerno Abuu Sih, wallifaade ndee ɗoo deftere, tawa ko fawiinde he wiɗto laaɓngo, tuugnaade he al-Qur’aan, Hadisaaji Nelaaɗo e defte kammuuje ɓooyɗe ɗee, ko wayno Aadi gadano (Ancien Testament), e Aadi Keso (Nouveau testement).
Ceerno Abuu Sih ko wallifiyanke Pulaar belɗo kuɗol. O winndi ko ene wona defte sappo muulaaɗe. Ene jeyaa heen: Firo al-Qur’aan, tawa ko kaamiilu o kiɓɓuɗo he ɗemngal Pulaar, saggitorde Pulaar waɗnde kelme 20,000, e deftere mawnd nde tiitoonde mum woni: “Gila Dawaa Dawi”. Ene jeyaa e defte makko kadi yaltunde ko ɓooyani, “Deftere Ganndal Koode e Ƴeewngal.”
Ceerno Abuu Sih ene winndi kadi defte he ɗemngal Farayse, Engele e Arabeere, tawa kamnje fof ko ngam wallude yimɓe huwtortooɓe ɗeen ɗemɗe haa mbaawa janngude e waawde haalde Pulaar.
So a yiɗii anndude no defte ɗee keɓortoo, jokkondir e makko he whatsapp 221773091782

robotstxt: allowed

filter: keep


text:
Ko e hitaande 2010 woni ko mi fuɗɗii winnda wennga (yowa) ka internet e ngesa (fakkeere) am innitiraa-mba Fulani. E ndeer heen, hari miɗo yowa winndanɗe ka lowe Peeral.com e Yaakaare.com (mutiino), haa Geno On Newnani lam soodugol innde domain, mi fampii lowre am internet nden Misiide.com ka fuɗɗorde hitaande 2013, haa no mi egginiri nde non ka domain.net, nde hedii ka jowlol internet ndeer duuɓi jowi ; miɗo winnda ton fii diine, pinal, jannde, gannde e ɓamtaare Fulfulde e Pulaaku…
Ka 2018 naatata-ɗon, hari mi eɓɓii waylugol innde lowre nden, nde woŋta Teddungal.com, e hoore non innde Misiide nden bugitoraaka ɓaawo, sabu haa hannde, ko e dow Misiide Bamtaare eɓɓoore nden fawii…
Teddungal.com, ko innde lowre men hesere nden, ko innde nden waylaa, wanaa golle ɗen maa eɓɓooje ɗen. Teddungal, ko huunde mawnde e renndo fulɓe, hinde heewi ma’anaa, soomi firooji; wano ɗum tabiŋtiniraa ka caggitorɗe fulfulde… Hino jeyaa e ko helmere Teddungal nden ɓuri lollirde, yimre nde Léopold Sédar Senghor yuɓɓunoo hitaande 1954 ka ɗemngal faransee, o tiitorinde: “Teddungal”. Hikka ɗon koral (albon) ngal Mansour Seck yaltinnoo hitaande 2010, o jammi-ngal Teddungal, o yimidi e Baaba Maal gallol Teddungal ngol ka gallol : “Halaybe”. Ko non helmere nden lolliri hakkunde fulɓe haa no woɗɓe innitiri non kawtite mun ɗen Teddungal, maa no Radio Tele Fulɓe suɓori non emisiyon tiitoraaɗo: “Teddungal Fulɓe“. Fow e mun, hino lolli hakkunde fulɓe, wonde: “Teddungal roondete, daasetaake!”. Ko tippude e kon ko fulɓe tawraa ɗon mi suɓorii ndee innde Teddungal.com fii ndee lowre men hesere.
Taariika daɓɓo:
Lebbi ɗiɗi ɓaawo nde mi fampinoo lowre Misiide nden, mi waɗiduno yeewtere e lowre mawnde hino wi’ee Global Voice fii Fulfulde e gannde kese, battane mawningol ñalaande ɗemɗe neeniije ɗen 21 Fabraa’iru. Kawral ngal ko ka Faransiire waɗi, kono mi ñogguno nde e Fulfulde ka selirde ɗoo. Kadi, kawral ngal firano e Engele, yowaa e sengo Engele ngon ka Global Voice, e ɗemngal Españoo ngal . Winndannde nden fillitaa e lowe heewuɗe, wondude e dinngire renndo. Ɓaawo ɗu’um, mi tintoduno e Rajooji fulɓe ɗuuɗuɗi; wano Radio Fouta Info, e Radio Renndo, e Rajoo Fulfulde immorde Keer (Misra), e Radio Ganndal, e Media d’Afrique, e nanndo maɓɓe… ngam yeewtugol fii eɓɓoore Misiide Bamtaare nden.
Winndugol e Fulfulde, ko huunde waalaŋtoode lam e ɓernde, hay si tawii non wanaa ko weli fii, kono miɗo etoo woowtinnde ɗemngal ngal e winndanɗe am, mi firta wiɗtooji am, mi fula winndanɗe hittuɗe e am ka Fulfulde…
E hitaande 2015 nden, Geno On newnanno lam yahugol leydi Misra, mi juuroyii haramji ɗin, mi jinndi ton seeɗa, mi yiidi e kawtal jaŋngooɓe Pulaar – Fulfulde e leyɗe Arab, catal Keer, men ɓeydondiri fii ɓamtal ɗemngal Fulfulde ngal.. Kono wanaa ɗum ɗon tun naɓunoo lam Misra, ko fii kadi bensondiral (conference) mawngal waɗnoogal toon to Jaŋngirde wiɗtooji Afrik nde Jaaɓi haaɗtirde Keer (Université du Caire), ñalnde 24/02/2015. Geno On Muuyani lam waɗugol yeewtere tiitoraande : « Fulfulde e gannde kese », eɓɓindiral gonal ɗemɗe Afrik ɗen ndeer gannde kese.
E ngoya senngo, ko mi tawaaɗo e firuɓe facebook ɓen ka Fulfulde, mi wallitorno fulugol seeɗa e ko Geno On newnani lam kon. Ko wano non mi wallitorii fulugol kelmeendi yoga e lowe udditaniiɗe ɗemngal Fulfulde ngal, wano : Pootle e Transifex ekn. Miɗo jokki kadi firugol loowdi wikipedia ndin ka Fulfulde. Wallifagol defte Fulfulde kadi ko himme am, miɗo wallifii deftoy seeɗa, mi firti kadi goɗɗe ɗen ka Fulfulde, teŋtinii defte diine, e jannde. Ko wano non kadi miɗo tafi caggitorɗe Arab, ekn. No feere e yaajeende heɓorii woo, ma mi yaltinɗe so Allah jaɓii.
Gollodiiɓe am
Miɗo gollida e ɓamtooɓe ɗemɗe Afrik, hittimɓe fii ɗemngal Fulfulde; ɗum ko wano ndee lowre IslamHouse.com, senngo Fulfulde ngon, maa Rising Voices e woɗɓe goo ɓe jaŋtii ka hello ɗoo :
http://www.teddungal.com/gollodii%C9%93e/
E hitaande 2015 nden fahin, ɓaawo nde artumi Misra, Rinsing Voices fampino oorngal (campagne) bubagol tweet ka haalaa mu’un, mi tawtoraa e ngon foolotiro, mi bugii dolle tweet ka pular – fulfulde haa ɗemngal Fulfulde ngal heɓi loowdi himmundi ka Twitter. Ko ɓaawo ɗu’um mi firti hello lowre oorngal ngal ka pular e ndee jokkorde ɗoo : https://fufmememl.wordpress.com
Si fii loowdi Fulfulde ndin ka twiiter haalaama, en gasay ƴellitaade ndee lowre INDIGENOUS TWEETS on taway ko lowre am nden Teddungal.com woni ɗiɗaɓere e bugagol tweet ka Fulfulde ɓaawo lowre Pulaar.org nde Moodi Bokar Bah en kippi. Hikka ɗon miin Tafsir Balde, kippuɗo kadi fii lowre Teddungal.com nden.
Battane woote hooreejo leyɗi ɗen 2015 ndeer leydi Gine, mi etino haa Fulfulde naadaa e dunce Ablogui ɗen, ngal kawtital ngal mi halfinaa fii ɓamtugol ɗemɗe ngenndiije ɗen Gine Konaakiri. Men waɗti ñoggude kumpite woote ɗen ka Fulfulde e ka Mandiŋkoore. Ɓaawo mu’un, Global Voices artuno e am fii lamndo (interview), mi holli ɓe wonde ndeer leydi Gine ndin, gannde kese ɗen ko kutu ɓamtirɗo ɗemɗe ngenndiije ɗen. Mi yaltinii kadi wiɗtooji ɗuuɗuɗi ko faati e ɗemɗe Afrik ɗen teŋtinii ɗemngal Fulfulde ngal ; ɗum ko wano winndannde am yaltunde ka jaaynde aarabere « Qiraat African », yaltunde : Ottoombur / yarkoma 2015, tiitoraande : « Ɗemɗe Afrik ɗen ka teknoloji keso », e winndanɗe am yaltunde fahin e nden jaaynde, tiitoraande : « Wiɗtooji Jaaɓi-haaɗtirɗe ɗin ka ɗemɗe Afriknaaje », yaltunde e nder hitaande 2016 nden, e goɗɗe goo. Ko wano non mi wallitike ka goomu jaaynde Peeral Misra, mi wallitori saatugol (rewtagol) e winndugol. Hino jeyaa e winndaɗe am ɗen ka jaaynde Peeral Misra, tiitoraande nden : « Fulfulde ko ɗemngal wuurngal », yaltunde ka toŋngoode : 68_ɓere, lewru Sanwiye / Siilo 2017. Ñalnde 14 Fabraa’iru / Colite 2014, mi artuno e Rinsing Voices humpitugol faandaare am no Fulfulde nden heɓira loowdi ka internet. Haray non mi artii kadi e nga’al, mi artidi e lowre hesere, innde hesere, loowdi hesiri… fii no Fulfulde jalɓira e binndol, sabu min kadi mi ƴettii karambol. Ko Bismillah mo’on.
Tafsir Balde mo Teddungal.com


text:
Ngolɗoo ko to Inndo tiggu maayɗo yaltinaa e ɓalndu cukalel gorel jahrowel e duuɓi 4. Reedu maggel ina waɗno ƴuulde mawnde. Caggal muus reedu caɗtuɗo, ngel nawaa opitaal ñalnde altine 5 oktoobar. Ngel seekaa, baawɗe Alla, tawaa ko tiggu wonnoo e reedu maggel !
Ngolɗoo ko to Inndo tiggu maayɗo yaltinaa e ɓalndu cukalel gorel jahrowel e duuɓi 4. Reedu maggel ina waɗno ƴuulde mawnde. Caggal muus reedu caɗtuɗo, ngel nawaa opitaal ñalnde altine 5 oktoobar. Ngel seekaa, baawɗe Alla, tawaa ko tiggu wonnoo e reedu maggel !
Juuɗe e koyɗe e cegeneeji e hoore tiggu oo, tawi ɗeɓii timmude. Hono ooɗoo kaawis ko huunde nde doktoreeɓe nganndi ina woodi gila ko ɓooyi, gila e yonta hakkundeejo. Wiyetee ko “tiggu nder tiggu”. Addata ɗum ko mawnugol funeeɓe ngol feewaani nder reedu yummiraaɗo. E no doktoor jibinirgol oo wiyri nii : “gooto e funeeɓe ɓee ronkat mawnude”.
Oɗon nganndi funeeɓe goonga e goonga ummotoo ko e toɓɓere wootere feccitiinde wonti toɓɓe ɗiɗi, walla tati ekn. So peccitagl ngol feewaani, ɗuum ina waawi addude caɗeele. Yeru ɓalli funeeɓe ɓee ndenta. Wonande ooɗoo yeru mo kaalaten, « gooto e funeeɓe ɓee ronku ƴellitaade, rentiri e goɗɗo oo to reedu mum, naatti e mum », e wiyde karallo oo.
Ko wayi nii ina saɗi ko waɗata, ko hedde reedu wooturu nder miliyoŋaaji 5 reedu.


text:
Ciimtol
Ko ñande 1 lewru duujal e hitaande 2020 ngalɗoo Tammborgal Hattaneeji Winndere paytuɗi e Fayndaare Ɓamtaare Duumiinde (FƁD) waɗaa e ɓoggol weeyo (internet),
Ko fotde wonde duuɓi tati (3) ngalu ene yiilee e ko ene wona lebbi jeegom(6) kadi wittooji ina mbaɗee ngam ƴeewde mbele yuɓɓo tuufnde ndee(Site) ene jaɓee.E ko yanti heen kadi,wonii fotde lebbi jeegom(6) tuugnorgal golle tuufnde ndee ene gollee, ɗuum fof noon ko mbele engal holliree ,tawii ko e yeeso ɓeto e hoolkiso.
Emin njetta rendidiiɓe amen golle sabu hoolaare nde ndokki min e sabu wasiyaaji maɓɓe nafooji. Min ngoni e ooɗoo sahaa ko e daawal heɗaade yimɓe woɗɓe ɓee e jiyanɗe mumen e wasiyaaji mumen,sabu ko ɗuum waawi gaddanaade min janngo naattingol tammborgal tonngoode 1.0 ngal e ɓoggol weeyo(internet).Kadi maa ɗuum wallu tammborgal ngal ɓeyditoraade miijooji kesi e waawde ɓeydude jokkondiral moƴƴal e njeñtudi keewndi,timmitinoori golle.
Emin teskii binnditaangol ngol ene ɓeydoo,ɗuum waɗi min yaakoraade eko fayi arde maa ɗum ɓur ɗoon, Ko ɓuri teeŋtude tan ,ko gaccule pelle gonɗi e nder leyɗeele ɗi e gonɗi e winndere ɗi kadi juɓɓule ɓadiiɗe e yimɓe yarlitiiɓe ɓee ngoni sabaabu haa ndeeɗoo eɓɓoore ɓeydii yaajnude calɗi muuɗum. E ooɗoo sahaa jooni, doggol yimɓe naatɓe ɓee ene foti yuɓɓineede haa feewa ,sabu ɗuum ko ɓe dillooɓe e geɗe ɓamtaare duumiinde, eɓe poti tinde nafoore e ngartam ngonɗam heen ɗam.Ko ɗuum rokkata tammborgal ngal (plate-forme)doole waawde fooɗtude yimɓe dillooɓe e eɓɓooje,yiilotooɓe hattaneeji golle e walleede e ngalu.
Min ngudditii gollondiral hakkunde amen e tammborgal goɗngal toppitiingal yiilaade ngaluuji, Gollondiral ngal maa fuɗɗo ko ɓooyataa.Ko wonaa ɗuum ko,ma min ngaddu ko fayi arde yoga e kuutorɗe ballitooje e fannu jiilgol eɓɓooje.
Miisel Boomaan
Hooreejo fedde Tummbudu(Lahal ñaamde)) Winndere THE MEAL International – www.the-meal.net


text:
Ko addi Pesooɗe he binndol Pulaar?
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
Ene jeyaa e ɗeen ɓurnde lollude woni deftere makko timminirnde jaŋde: De l’origine égyptienne des Peuls.
Kono jaltugol deftere makko hesere nde haysinno jibinanii mo manoore leñol ngol kala ne, won yiyɓe heen ko felnii. Sabu teskaama e mayre hono no deftere makko ɗiɗaɓere nde ni, Sawru Ganndal, ceerno Lam ene huwtoroo pesɗe goɗɗe e nder mbinndiin mum ɗe njeyaaka e binndol kawrangol ngol. E jiyanɗe ceerno oo, ene jogii ɗo alkule “e” e “o” ene poti ɓeydeede pesgal dow. Hay so won wonnduɓe e makko e ndeen yiyannde walla kam njaɓi wonnde yiyande makko ndee ko fotnde teskeede ne, keeweendi e yimɓe ene njogii feloore e no o golliri ni. Sinno ko sago, e wiyde won e yimɓe, ceerno Lam winndirtaa no miijori fof tan hay so ɗuum ene luutndii ko faamondiraa e nder goomuuji fanniyankeeji bayɗi no ACLAN e Fulacom ni.
Ndee winndannde adii yaltude ko he http://www.pulaaronline.com ñalnde 24 Silto (Septembre) 2012.


text:
Juppuɗo yontere : Djibril Diaw, hooreejo fedde Fuuta Pulaar Hip Hop
Saakitaama ñannde : Hesɗintinaama ñannde :
Min mbiino onn guila e fuɗɗoode, Ko Mbiiɗon ko jeewte aduna, kono kadi ko jeewte sukaaaɓe Afrik. Holi ɓeen sukaaɓe ? Sukaaɓe Afrik, sukaaɓe dillinɓe jamaano, sukaaɓe dañɓe fayida e golle mumen. ɗum waɗi hande, min mbismoto ko gooto e ɓeen sukaaɓe. O wiyete ko Jibril Jaw, kanko woni hooreejo fedde Fuuta Puular Hip hop. Holo ndeen nde fedde sossa ? Holko ummani ? Holko woni fandaare muuɗum ? Ma enn ngandu senn kediima haala Jibril Jaw.


text:
Kaalen haala gilli ? Holko woni yidde (giggol) ?
Saakitaama ñannde : Hesɗintinaama ñannde :
Hannde loowdi yewtere ndee ko gilli. Holko fiirti gilli ? Holko woni mbaadi mum ? Senn mbii gilli (yidde, giggol) ko hakkunde debbo e gorko. Ko wayno debbo e jom galle mum, walle gorko e jom suudu mum.
Hono gorko cuddiiɗo mum mawninta gilli mumen ? Mate gilli ene haani mawnineede, saka noon tajaneede ñalawma no fotirno e wi’e ko ñalawma gilli ? Mate gilli haaɗi tan ko e ñamminde, yarnude, ɓoornude jom suudu mum, walle deffande ko weli jom galle mum ? Mate mawninde gilli ene jeyaa e fina tawaa fulɓe ? Ko ɗum min naamdoto Ceerno Tijjaani Jibii Barii. Koɗomen jooɗii ko Gudirii (Tamba) koo jaayniyaŋke kadi koo janginoow fulfulde.
Men tawoy kadi Abdulaay Dikko to Bamako. O ɓamii haala Atilaa Jallo, oo ko mawninoowo gilli hitaande kala
Waajo tiin ngo men iwata hande ko to biyeteeɗo El Hajji Saada Sih. O safrata ko guurte. Ma o haal holko addi neɗɗo ene wuurte e telefon (noddirgal), mate ko ñaw, mate kadi ene safree
Simoo Dekeres maa arr kañum ne haalde ko faati e kawgel baɗoowo ene wiye Mondoblog. Udditaama gila ñade go’o e lewru ndu.


text:
Banndiraaɓe, lebbi Fulfulde alaa fof ko ɓakki ɗum e lebbi farayse. Yahdaani etee yorondiraani! Lebbi men pawii ko e sifaa dumunna (saisons) e nder hitaande, lebbi farayse pawii ko e ñalɗi (30, 31, 29/28).
Yorondirde ɗi e lebbi farayse ko juumre e ko njiymi sabu:
1) Lebbi ɓaleeɓe cifotoo ko dumunna e nder hitaande kala. E yeru juko ko lewru ɓurndu toɓo e nder ndunngu; mbooy ko dumunna mo henndu yoornooru huɗo, hornooru lugge soyata caggal nde ndunngu simti haa dabbunde seɓɓiti.
[irp posts= »1696″ name= »Goɗɗo lamndii: ko winndantaa e Fulfulde ? »]
So tawii en njorondirii juko e Aout (farayse), so reenaaki juko waɗtat arde e nder ceeɗu peleŋu, ngaan’den e sifaa lebbimen. Ko hono noon ne Morso sifotoo ko caggal nde ngatamaare waɗi haa jawdi ñaami keccol haa morsi. So en njorondirii hannde Morso e Juillet, nganndee bone waɗi sabu jooni e ko ɓuri heede ngatamaare arata ko maayirɗe Juillet.
Ndeke so en ndeenaaki morso waɗtat arde e nder ceeɗu peleŋu wolla nih e nder boowte. Boowte ko ƴiiwoole cimtirɗe ndunngu. So boowte yorondiraama e Decembre, so reenaaki, en mbaɗtat innirde boowte ndunngu peleŋu.
2) Lebbi ɓaleeɓe ngalaa 31 ñalawma; yorindirde ɗum e janvier e yeru ko waylude sifaa no lebbi ɓaleeɓe cañorii. E sikke am, ɗoon ko juumre/faayere sabu yiɗde ɓaggaade e farayse haanaani waɗde haa ko eɗen pirta lelngo lebbi ɓaleeɓe.
3) Cayna en ina njogii lebbi mum en ɗi njahdaani e farayse, etee haɗaani eɓe njogii ñalndiŋkoore (calendrier) maɓɓe. Hol ko saabi haa en ndañataa ñalndiŋkoore men tuugniinde e lebbi ɓaleeɓe tawa wonaa ko maa ɓasen lebbi men e lebbi farayse? Mbela e ɗum bonnani chinois en wolla aarabooɓe?
[irp posts= »1721″ name= »Hol ko ɗemngal fulfulde ŋakkiri ka gannde kese ? »]
Inɗe (Siilo, Colte, Mbooy, Seeɗto, ….) ɗe e ko’e mum en, ɗe mbonaani kono ɗe mbaawaa yorondireede e inɗe lebbi farayse. Ina waawi noon waɗeede tolno (correspondance). Yeru: ina waawi wiyeede 25 janvier 2001 hawri ko 14 morso 1914, kono wiyeede nde 31 janvier 2009 ko 31 siilo 2009, ɗuum sellaani to bannge tafngo lebbi ɓaleeɓe.
Miɗo sikki ko e juumre njaheten sabu njogorɗen ko selde loowdi pinal men ngam jokkaade e pine janane. Pinal noon wonaa teŋngaade e paɗe mukke tan, pinal noddi kadi ko geɗe baaɗe nih.
So on pellitii ɓaggaade e lebbi farayse, pelliten woppude inɗe lebbi fulfulde, mbaɗton wiyde sanwiyee, fevrier ekn sabu mi yi-aani fof hakkunde hoodere e raññere (daƴƴere) no juko sellirta e nder ceeɗu peleŋu. Etee maa ar sabu lebbi farayse ko ko njirlotoo.
[irp posts= »149″ name= »Hol ko heddanii ɗemngal fulfulde ? »]
So en ƴeewii e saanga mo Yero Dooro Jallo en peŋti ɗii lebbi e nder kitaale 1970 to Caire; ndeen juko wonnoo ko Aout, kono hannde juko tolnii ko e Octobre !
Maa wood wiyɓe, maa a taw ko mi ceertuɗo e hakkille kono njuurno-ɗee no feewi mbaasen liggoraade heñaaru e ɓerɗe, mbaɗen ko waɗtinta, sabu kala ko waɗaa ɗo ina hasii ɗum duumii duuɓi 300 wolla ujunnaaje 10; ndeke miijoɗee ko ɗum addoyta janngo.
Umaar Tokosel Ba


text:
Kala garɗo Rooso waasataa yiyde foonde huɗo jiimnde e maayo ngoo. Koon huɗo woni taweteeko e yoga e galleeji ilɗi e nder wuro Nuwaasoot (bannge wuro Socogim K, socogim PS ekn).
Kala garɗo Rooso waasataa yiyde foonde huɗo jiimnde e maayo ngoo. Koon huɗo woni taweteeko e yoga e galleeji ilɗi e nder wuro Nuwaasoot (bannge wuro Socogim K, socogim PS ekn).
Koon huɗo wiyeteeko TIFAA (Typha). Koo huɗo ko alaano nafoore so wonaa ko bonni (bonnude ndema walla mooftude ñonkoto …) maa waɗtu naftoreede, sibu maa waɗtu lomtaade ƴulɓe e dubuuje… Nde tawnoo ko nafoore mawnde ɓe ngollii ɗoo, ɓe takkanaama galaŋ Convergence 2015 baɗiraaɗo softinde eɓɓaaɗe jogiiɗe nafoore mawnde e renndo e sato. Miijo ngoo fuɗɗii e maɓɓe ko e hitaande 2010.
Kanko kooɗoo huɗo soñtuko, ko fuɗɗii huuraade e powle maayo ɗee ko gila uddo Jamaa mahaa e hitaande 1986, ndiyam mbelɗam waɗti deŋde e yupporde hee. Gila ndeen, huɗo koo seeraani e layde ina tiindii fuɗnaange ; haa 130 km ummaade uddo faade fuɗnaange, ko kanko tan huurii e powle maayo ɗee, dow uddooji gese ndema, saraaji beeli, kala ɗo waɗi ndiyam mbelɗam, haa Nuwaasoot e nder galleeji ilɗi ndiyam ummoriiɗam maayo rewrude e tuwooji SNDE e toɓooli… fof wontii tiifaa ! Ko waylii sifaa sato ngoo, e ndiyam ɗam, sibu ko kanko heɓti henndu e annoore puɗi goɗɗii ɗii kala poofatnoo, nii woni kala ɗo tifaa woni, huɗo woɗko waawaa ɗoon fuɗde. Tifaa ñaamii hay leydi ndema, sibu ka sooynii gese keewɗe, ka uddii gaawi e kanooji, kono kadi ka deŋii diƴƴe, wallitii biltugol ɓowɗi e koowooje keewɗe, bonɗe e cellal yimɓe e jawdi. Hannde tifaa ina huurii e wertallo 25 000 ektaar (25 000 ha) bannge Muritani oo tan. Alaa fof feere woodaa ngam ittude ɗum ɗoon, wonaa duppugol, wonaa ɗoofgol, wonaa hesgol, ko fuɗtat tan.
Ɓayri ko haɓotaako, ɗum noon etaade naftoraade ko ɓuri. Ko ɗumɗoo addi miijo e eɓɓaande naftoragol tifaa.
Hannde, galleeji 9 e nder galleeji 10 kuutortoo ko ƴulɓe leɗɗe, tee duppugol ɗeen ƴulɓe ina boni e leɗɗe e dunli. Nii woni so yimɓe mbaɗtii huutoraade ƴulɓe tifaa, maa leɗɗe e dunli kis, maa ɗum battin e biimtagol gaas gaddoowo seer.
25 000 ha yerondiri ko e wertallo cawpotal ngo kiloomeeteruuji 10 njaajeendi e 25 kiloomeeteer njuuteendi. Ektaar gooto (ha) ko 10 000 m2 ; woni wertallo ngo 100 meeteer njuuteendi e 100 meeteer njaajeendi. Ko goonga ƴulɓe tifaa so kuɓɓaama, maa njaltin gaas karbonik, kono so tawii ko e nokku ɗo tifaa oo fuɗata, maa tifaa oo fooɗtu ɗum, sibu ina yaawi ko fuɗtata, jiidaa e lekki.
Ɗumɗoo ina jogii batte goɗɗe kadi to bannge faggudu, sibu maa wallit ummitagol golle ndema.
Mbaylaaji jeetati peewnirɗi ƴulɓe tifaa ina ngoodi e gure diiwaan Rooso oo gila 2012. Ngoota heen kala ina feewna ton e feccere lewru kala. Worɓe ɓee coppoyta ngadda, rewɓe ɓee toppitoo baylugol ngol e njeeygu. Faandaare eɓɓaande ndee ko waɗtude yeeyde ƴulɓe ɗee to Nuwaasoot.
Bookara Aamadu Bah


text:
E Innde Alla jom yurmeende aduna e wattannde. Daartol Annabi Nuuhu mo yurmeende Alla e kisal ngoni e mum. Kanko Nuuhu ko o ɓiy Laamaka, ɓiyum Muta-wasila, ɓiy Annabi Idiriisa mo jam e kisal ngoni e mum (JKM), ko kanko woni mo Alla adii nelde feewde e yimɓe e nder winndere ndee.
Alla neli mo feewde e winndere ndee ngam yimɓe nattii anndude Alla ina woodi, kadi yimɓe mbaɗti ñaawreede majjere kadi alaa ko nganndi so wonaa rewde sanamuuji.Ko ɗum waɗi Alla jangtiima daartol makko e nder Ɓuraana tedduɗo oo e laatinoo e yimɓe makko e ko jippinoo e yeddunooɓe mo e mette ɗe ndañnoo ko wayi no ilam ɗuufaan e hol no o daɗndiri ɓe o wonndunoo e joom laana en ɓee. Tawa jiidaa e ko jangtaa e nder deftere Alla ndee, ko wayi no cimooje garooje ɗoo ɗee : simoore Iiraafi, simoore Yuunus, simoore Huud, simoore Muuminuun, simoore Anmbiyaay, simoore yimooɓe, simoore Njambala, simoore Saafaati, simoore aktaribati, Alla jippini heen kadi simoore timmunde, ndeen woni simoore Nuuhu. Denndaangal ɗeeɗoo cimooje jangtaaɗe, Alla jangtiima heen golwole Annabi Nuuhu (JKM).
Ƴeewen no Alla toowɗo oo wiyiri to smoore Iiraafi, Alla wiyi : minen min nelii Nuuhu fayde e leñol o wiyi: eehey mon leñol am ndewee Alla hol ko heɓi on faade e deweteeɗo ko wonaa kanko, miin mbiɗo hulani on leepte muusɗe (59). Gooto e hoohooɓe koreeji Nuuhu ɓee wiyi “minen min njiyraani ma so wonaa ko e majjere feeñnde ngon-ɗaa” (60), o wiyi “eehe mon koreeji am, miin mi wonaani e majjere, ko mi nelaaɗo jom winndere, (61) ngon-mi ko e yettinde on nele joom am, mbiɗo laaɓana on reedu ngam mbiɗo anndi, ummoraade e joom am, ko on nganndaa (62), walla haawi on ko nde ari e mon kulol Alla ummoraade e joomi mon, e rewrude e gorko ummiiɗo e mon ina jeertina on ngam yo on kul Alla mbele oɗon njurmee (63), ɓe penni mo, min ndaɗndi mo e ɓe o wonndunoo e nder laana, min njooli ɓeen yeddunooɓe kaawisaaji amen, ɓeen laatiima leñol yawtuɓe keeri (64). Simoore Iiraaf, kaawise : 59-64.
Caggal ɗum ƴeewen hol ko Alla haali e Nuuhu to simoore Yuunus. Dursito fiyaaku Nuuhu tuma nde o wiyi leñol makko : “eehey mon leñol am, so tawii laatiima e dow mon mawniikinaare ngam ko ciftinan-mi on kaawisaaji Alla koo, miin noon ko Alla paw-mi geɗe am, ndenndinee fiyakuuji mon e renndidiiɓe mon, refti heen ko laatotaako fiyakuuji mon e dow mette, ñaawron ɗum e dow am, tawa on ƴeewaani mi.” (71). So on ndewii, mi naamndaaki on njoɓdi, waɗi noon njoɓdi am paw-mi ɗum ko e Alla, ko ɗum njamiraa-mi yo mi laato wonndude e jebbiliiɓe (72), ɓe penni mo, min ndaɗndi mo e wonndunooɓe e makko e nder laana, min mbaɗi ɓe lomtotooɓe, min njooli ɓeen yeddunooɓe kaawisaaji amen. ƴeew hol no laatorii jeertinooɓe adinooɓe ɓee (73). simoore Yuunus, kaawise 71-73
Hol ko addani Nuuhu wiyeede Nuuhu ? Biyeteeɗo Kisaani wiyi : Innde makko adannde wiyatee ko Abdul gaffaar Awiskuru. Addani mo wiyeede Nuuhu ko o meeɗii hawrude e rawaandu ina waɗi gite nay, o wiyi kooni nduu boni no wayi. Firti ko rawaandu nduu yooɗaani. Rawaandu ndu wiyi mo “aan Abdul gaffaar, aɗa aybina ko ɗakkaa, so tawii ngaybintaa ko ko ɗakkii walla ko ɗakkaa, oon ɗoon fiyaaku so tawii ko miin waɗatnoo ɗum, ndeen mi suɓotaako wonde rawaandu, waɗi noon baɗɗo ɗum oo waɗata ko ko welaa”. Ɗum rawaandu nduu anndinii mo ko Alla waɗi ɗum no wayi nii.
Ndeen o nanii ko rawaandu nduu haali koo tan, o huli, o hersi heen e ko o aybini rawaandu nduu koo, o hiiwtii o woyi. Waɗti hankadi, kala nde ngoon miijo ari e makko, o hiiwtoo o woya, ngam fergitere e bakkaat mo o waɗi oo, o tooñii rawaandu nduu, etee o yiɗaa tooñannge. Ko ngam heewde mo kiiwtaali bojji, ko ɗum addani mo wiyeede Nuuhu, helmere Nuuha, firti e ɗemngal Arab ko hiiwtiima. Nuuhu kiiwtotooɗo.
Hono Wahab ɓiy Man-mbahi wiyi : “nde yahi haa Nuuhu heɓi duuɓi teemedde nay e capanɗe jeetati, ko ndeen Jibiril (JKM) ari e makko, ndeen Nuuhu yiyii mo tan wiyi mo : “holi baaɗo no muumuntewel ?” Jibiril wiyi mo : “ko miin nelaaɗo ummiiɗo e jom winndere mi addanii ma nelal, wonde a nelaama feewde e leñol maa”.”
Fawaade e konngol Alla toowɗo oo : minen min nelii faade e leñol mum nde njeertinta leñol maa ko adii nde arata e maɓɓe lepte muusɗe (1) o wiyi : eehey mon leñol am, nganndee miin wonan-de on ko mi jeertinoowo peeñɗo (2), ndewee Alla kulon mo ɗoofto-ɗon mi (3). Alla yaafoo mon bakkatuuji mon, o dirtinana on mudda innaaɗo, oon mudda innaaɗo so tawii arii neemnataa, so tawii laatiima oɗon nganndi (4). O wiyi “joom am mi noddii leñol am ngol jamma e ñalawma (5) alaa ko ɓeydani ɓe e noddaali am ɗii so wonaa dogdu (6), miin kala nde noddu-mi ɓe ngam njaafo-ɗaa ɓe, ɓe ƴetta peɗeeli maɓɓe e comci maɓɓe ɓe cukka e gudde noppi maɓɓe, eɓe cayfita, ɓe mawnikinoo mawnikinaare mawnde (7), refti heen kadi mi noddii ɓe e peeñɗi (8), refti heen kadi mi eewniima ɓe, mi haalanii ɓe ɗo suuɗii e ɗo weeji (9), mbiy-mi ɓe njaafno-ɗee joom mon ko kanko tan woni jaafotooɗo (10)”. simoore Nuuhu, kaawise 1—10
Caggal ɗiiɗoo kaawisaaji ɗi Alla haali e Nuuhu, Jibiriil (JKM) ɓoorni mo comci jihaadi, o fiili mo kaala pellital, o wiyi mo fokkit yah to gaño Alla biyateeɗo Dirmisil, ɓiy Fuumil, ɓiy Jiiji, ɓiiy khaabil, ɓiy Aadama (JKM). Kanko Dirmisil noon ko o laamɗo keewɗo doole, gaƴiiɗ,o kaaɓniiɗo mo hono mum alaa e winndere to bannge heewde caɗeele. Kanko Dirmisil ko kanko adii ɓiɗde won e puɗi o yaltini heen sanngara, ko kanko kadi adii waɗde fijirde tege, ɗum firti ko ngaddaa kaalis mi adda kaalis, yimɓe men cippira, liɓɗo heen fof liɓaaɗo oo waasi kalis mo tegnoo oo. Walla, to bannge dam, gooto e men fof waɗa huunde so kaalis so ɗum kaŋŋe walla nih jawdi ndariindi, kala e men poolɗo goɗɗo oon, ko kañum nawata ko tegaa koo. Ndeenɗoon fijirde ko laamɗo biyeteeɗo Dirmisil oo fuɗɗi ɗuum gila aduna oo tagaa feewde jooni. Ko kanko kadi fuɗɗi ƴettude comci cañaaɗi, o sooɗta ɗum kaŋŋe.
Hol ko Dirmisil e leñol mum ndewatno ? Ɓe ndewatnoo ko sanamuuji joy ɓurɗi anndeede e oon saanga, ɗiin ngoni garooji ɗo ɗi : waddu, sawaa-u , Yaaguuta, yaaguuga e Nasra. ɗiiɗo Sanamuuji joy Alla jangtiima ɗum en e nder Ɓuraana Mawɗo tedduɗo oo.
Hol no ɗi sanamuuji ɗi ciforii ? Ɗiin ɗoon sanamuuji Dirmisil, eɗi mahanaa galla ina heen cuuɗi mahiraaɗi (maarbere) kellinaaɗo, njuuteendi galle oo ko ujunere diraa njaajeendi ko noon wayi. ina woni saraaji majji ujunere e teemedde jeeɗiɗi sanamon tokoson, eɗi mbaɗanaa kadi jooɗorɗe kaŋŋe e wonndude e cuɗaari mbasorteendi, e ɗi mbaɗanaa liggotooɓe ngam toppitaade laaɓal majji.
Laatiima kadi sanamuuji ɗii ina njoganaa ñalngu e nder hitaande kala, kamɓe fof e ɓe ndennda ɗo galle majji ɗoo, ɓe mbaɗana ɗi welnere. Nuuhu ina heewi yaltude ñalnde heen feewde e maɓɓe ngam ƴeewde no ɓe nguurdi, e ɓe kuɓɓani ɗi jeynge, ɓe ɓadtina heen fotɓe ɓadtaade ɗum, refti heen ko ɓe cujjana ɗi ngam hormaade ɗi. Caggal ɗuum laatiima ɓe mbaɗa gorwoccol, eɓe piya bawɗi eɓe ngutta liite eɓe ngama e sara majji, njara sanngaraaji maɓɓe, eɓe njinnda e peeñɗi ko aldaa e suuɗaade, eɓe mbaɗɗoo e rewɓe ɓee no kullon nii e jeese yimɓe.
Ndeen bonannde ndee juutii, Nuuhu yalti ɓe, fayi ladde hooynii dow asamaan o wiyi : “eehey maa geeno mbiɗo naamndi maa nde mballataa mi e dow ɓeeɗoo e annoore Mohammed”. Laatiima e oon yonta ɓe ngonaa limatnooɓe keewgol maɓɓe.
Caggal ɗuum, Nuuhu yalti lawol goɗngol fayi ladde darii e dow tulde ɗo darinoo adan ɗoo, o noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Jibriil Muusaa Joop
Ina Jokki


text:
Firo Al-Qur’aan he Ɗemngal Pulaar, Muulngo Numérique/digital
Firoojo deftere Allah, Al-Qur’aanaare teddunde nde, puɗɗiima heewde he ɗemngal Pulaar. Gila he kaamiilu kiɓɓuɗo o haa e taƴanɗe ko wayno taƴannde “Amma”. Ƴellitagol karallaagal kesal e mbaydiiji kesi caaktirgol kabaruuji haa ɓuri teeŋtude to bannge numérique/digital, ɓeydii ma weeɓnude Cargol ganndal. Ko ɗuum addanii suka Guinee-naajo (Gine), Alfaa Amadu Ɓuriya Jallo, suɓaade muulde firo mum Qur’aana he karallaagal numérique/digital.
Alfaa Amadu fuɗɗiima firde Qur’aan he ɗemngal Pulaar gila he 2008 haa 2015 ko ndeen o timmini golle makko wonndude e ballal seernaaɓe heewɓe e almuudɓe Qur’aana.
Ngooɗoo firo hitoyeewo waɗaa ko he MP4 ene wonndi e karambol taratoongol. So a fawii karambol ngol he dow binndol he ngol taranomaa firo mum.
Alpha Amadou Bhouria, hono innde makko winndirtee he Farayse ni, wurii hannde ko to Holland. Ko o daraniiɗo ɗemngal Pulaar, baɗoowo jeewte ngam hirjin’de Fulɓe fayde he jaŋde e ɗaɓɓugol ganndal.


text:
Nyawji koronavirus ɗum mooɓgal nyawji ɗuɗɗi andinaaɗi bee nyawnugo ɓi aadama. Ɗi ɗo puɗa diga ndamba haa nyawji caatuɗi ban MERS (nyaw pofɗe ngarngu gal ƴeɓre cakaare) e SARS (Alaama nyaw pofɗe caatungu).
Nyaw korornavirus kesum (COVID-19) wanginaama har hitaande 2019 haa Wuhan, lesdi China. Nyaw koronavirus kesum ɗo ngu anditaaka no aran har yimɓe.
Janngnde nde ɗon holla ko laarani COVID-19 e nyawji banguɗi daaranɗi pofɗe. Jaŋnde nde je huwooɓe ko laarani njamuuji ɗe ngomna, suklaniiɓe fitinaaji e huwooɓe UN e har moɓgal jama'aaje.
Nde inde heerɗinaande hokaama ɓaawo wangugo nyaw man, kala nde mbiiɗen nCoV fu, ɗon hokkitire COVID-19, nyaw je koronavirus kesa saggiti.
Janngirde nde ɗon heɓɓe bee bolle:
English - français - Español - 中文 - Português - العربية - pycckий - Türkçe - cpпckи jeзиk - فارسی - हिन्दी, हिंदी - MakeдoHckи jaзиk - Tiếng Việt - Indian sign language - magyar - Bahasa Indonesia - বাংলা - اردو - Kiswahili - አማርኛ - ଓଡିଆ - Hausa - Tetun - Deutsch - Èdè Yorùbá - Asụsụ Igbo - ਪੰਜਾਬੀ - isiZulu - Soomaaliga- Afaan Oromoo - دری - Kurdî - پښتو - मराठी- සිංහල - Latviešu valoda - తెలుగు - Esperanto - ภาษาไทย - chiShona - Kreyòl ayisyen - Kaзaқ Tiлi
Lornuki: Janngde nde ɗon holla ko laarani nyawji banguɗi daaranɗi pofɗemooɓangou COVID - 19. Haa ragare jangirde nde, on mbaawan tinditingo:
Woodi khuuruɗum ɓarotiranɗum be kala babuwol fu ballitanɗum on faamugo jangirde nde.
Haaje jangirde nde: Tindingo asli lolluɗi nyawji banguɗi daaranɗi pofɗe e suklanaago sankitaaki nyaw man.
Saa'aji janngirde nde: Deydey sa'aaji 3.
Ɗereeji seedoramaaku: Ɗereewol seedoramaaku hokkete hal jaalɗirɗo kepɗo pamaru man ni, 80 nder 100 har ko laarani ƴamaaɗum.
Nde inde heerɗinaande hokaama ɓaawo wangugo nyaw man, kala nde mbiiɗen nCoV fu, ɗon hokkitire COVID-19, nyaw je koronavirus kesa saggiti.
Jangirde nde waylitaama haa Fulfulde Nijeria digam Introduction to COVID-19: methods for detection, prevention, response and control, 2020. WHO ardaaki ko laaraani cahaaki fassaruuye nde. To woodi ko yaaday haakunde bindi Inglishre be fassaruuye Fulfulde Nijeria, bindi Inglishre laatoto gongɗuɗi asliiji.
WHO ardaaki ko laarani fassaruuye nde. Ɗerewool ɗo je wallugo har ko laarani janginugo tan.


text:
E alluwal ɓennungal ngal, mi wiyiino wonnde ɓeen wonnduɓe e jabet fannu 1, ɓalli mum en in ŋakki insulin sabu baggol mum en memeede. Kono wonnduɓe e jabet fannu 2, baggi mum en ina peewna insulin, kono tan keeweendi dihal kal yonataa e huuɓnude ko ɓanndu nduu ina fota soklude.
E alluwal ɓennungal ngal, mi wiyiino wonnde ɓeen wonnduɓe e jabet fannu 1, ɓalli mum en in ŋakki insulin sabu baggol mum en memeede. Kono wonnduɓe e jabet fannu 2, baggi mum en ina peewna insulin, kono tan keeweendi dihal kal yonataa e huuɓnude ko ɓanndu nduu ina fota soklude.
Walla kadi hay sinno aɗam yoni to batte keeweendi majjam, ɗam wonndaani e semmbe waawde yettinde suukara e nder terɗe ɓanndu. Eɗii sifaaji ɗiɗi kala, suukara neɗɗo oo ñaami kala heddoto ko e nder ƴiiƴam, o yettoytaako nder terɗe ɓanndu.
E aduna hee fof, wonnduɓe e jabet fannu 2 ɓuri e heewde en wonnduɓe jabet fannu 1. E jamanuuji ndeen, jabet fannu 2 heewnoo yiyeede ko e yimɓe heewɓe duuɓi. Kono tan e jamanuuji battindiiɗi ɗii, o waɗtii memde hay sukaaɓe tokosɓe walla sagataaɓe.
Ɓanndu ina sooma ñawu jabet duuɓi jonɗi tawa maale mum peeñaani. E oon dumunna fof, tawata ko suukara ina joowoo e nder ƴiiƴam ina bonnira seeɗa seeɗa nduun ɓanndu. Ko ɗuum waɗi, heewɓe e yimɓe nde tintata ina gonndi e ñawu nguu, tawata ko ngu woɗɗi e bonannde.
Mi wiyiino e alluwal ɓennungal ngal, wonnde ɓeen wonduɓe e jabet fannu 1 ina cokli waɗteede Insulin e kala ñalawma, so ɗuum alaa nguurndam maɓɓe laatotaako. Kono heewɓe e wonduɓe e jabet fannu 2 oo ina nguura tawa ɓeydaaka kaal dihal. Won heen e maɓɓe kadi mbaawataa eeltude ñawu nguu so wonaa ɓe ɓeyde dihal insulin kal, wondude e poɗɗe jareteeɗe, wondude kadi e duumaade e ñameele celluɗe, e kadi e softinde ɓalli maɓɓe.
Kala hitaande wonduɓe e ñawu jabet fannu 2 ina ɓeydoo heewde e nder aduna oo. Ko saabii gargol ñawu jabet fannu 2 e neɗɗo anndaaka tawo haa tigirigi. Ko e wiɗto wonaa ngam anndude ɗuum.
Kono tan feccaaka sikke, wonde won geɗe ganndaaɗe ballitooje ñawu nguu. E majje ina sifee ɗe limtat-mi ɗee:
• Ɓanndu heewndu (ɓuɗtitgol pakitngol),
• Ñameele ɗe cellaani (haa teeŋti noon e ñameele belɗe keewɗe suukara),
• Ngaameela ɓurtuka (ɓanndu ndu dillataa),
• Jiidigal (jabet fannu 2 ina ronee)
• Jeyeede e won e leƴƴi (won e leƴƴi yimɓe ɓuri waawde heɓde jabet fannu 2)
• Nayeewu (keewgol duuɓi)
• Cowagol (debbo reedu ina farwi, jabet ina waawi gaañde cukalel ngel o saawi ngel)
E geɗe ɗe limtu-mi ɗee, keewɗe heen njowitii ko e fannuuji nguurndam. Hono no mbiynoo-mi e alluwal ngardin-mi deftere ndee, nguurndam men wayliima no feewi. Hannde en ngabbitiima e nokkuuji teeru, jahli men ustiima, sabu njolaten ko e otooji. Mbaadi ñaameele men wayliima. Ko heewi e nguura men hannde jiggaa ko caggal leydi. Ɗiin fanuuji ngurndam fof mbewni ɓalli men, udditani ɗi jabet e ñawbuuli goɗɗi ɗi en ganndaano.
Tesko-ɗen
• Hannde e Aduna oo, wonnduɓe e jabet fannu 2 ɓuri heewde e wondube e jabet 1.
• Jabet fannu 2 ina heɓtoo e mawngu e cukaagu fof
• Neɗɗo ina sooma Jabet fannu 2 e nder ɓanndu mum duuɓi keewɗi tawa male mum peeñaani.
• Ina jeya ko ina wallita jabet : ɓuttitgol pakitngol, ñameele belɗe keewɗe suukara, ɓanndu ndu dillataa e duuɓi keewɗi (manngu).
Doktoor Al Huseyni Sal


text:
So maayo heewii, deeƴat, ganndo moolanaaɗo sankiima. O wiyetee ko Alexandre Grothendieck (Aleksandere Gorotenjek) ko ñalnde alkamiisa 13 noowammbar 2014 o sankii to Farayse. O wuurii duuɓi 86. O jaggiraa ko no wage mawɗo to bannge ganndal matematik, ɓurɗo mawnude e annduɓe matematik e nder duuɓi teemedere jawtuɗi ɗii, kono ina famɗi gannduɗo mo.
Ko nii jaaynde TF1 yaltiniri kabaaru oo « Le plus grand mathématicien du XXe siècle meurt en ermite ».
O jibinaa ko Berlin (Almaañ) e hitaande 1928. Yumma makko ko jaaynoowo darinooɗo wonnoo, baaba makko ko yahuud, maayɗo e nder tuddunde warngo Hitleer ɓurnde bonde, wiyeteende Auschwitz. O waɗi jaŋde makko ko leydi Farayse. Nde o naati duɗal jaaɓi-haaɗtirde Montpellier, o winndii e doktoraa, satinoo mo ko annduɓe mawɓe hiisa wiyeteeɓe Laurent Schwartz e Jean Dieudonné. Ɓeen ndokki mo golle, fotde 14 gagga, ɗi annduɓe hiisa keewi ronkande, potɗi jiiɓteede e nder duuɓi keewɗi, kono o gollii ɗum haa laaɓi e nder lebbi seeɗa. Omo yahra e duuɓi 20, o winndi ko ina tolnoo e dallinaaɗe 6 doktoraa e nder lebbi seeɗa.
O golliima to CNRS Farayse, o jannginoyii to Beresiil, o jannginoyii to Amerik. Caggal ɗuum o larñiti fannuuji ganndal kesi, luggi, ɗo teemedde annduɓe matematik ngollotoo hannde. O winndii ko ina wona 20 000 ɗerewol tawi fof yowitii ko e ganndal matematik, kono o salii yo saakte. Kanko ooɗoo ganndo, o heɓiino rokkeede njeenaaje ɗiɗi ganndal, ina heen galaŋ Fields, kono o salii ƴettoyde ɗum. O wuurii haa o maayi, omo salii feeñde e yiyeede : seede mum, ko nde o natti jannginde, o woppu fof, o fayi to nokku lobbiniiɗo o wuuri toon, haa nde o sankii ndee.
BAB


text:
Hikka kadi, cumu muusngu waɗii to Daakaa Madiina Gunaas ñalnde 12 mars 2017. Ko ina tolnoyoo e capanɗe nayo neɗɗo (limoore ndee ina waɗi luure) maayii heen, ko jiida e kaake bonɗe e jawdi maayndi heen. Cumu waɗiino toon kadi e hitaande 2010. Ndeen, yimɓe njeegomo (6) cankinooma heen, heewɓe kadi ngaañii. Sabaabu cumu nguu anndaaka tawo, kono Ceerno gooto jahroowo e duuɓi 72 e almudɓe mum ɗiɗo e ɓiyum, tuumaama heen, nana e juuɗe laamu gila ñalnde 15 abriil. Hooreejo leydi Senegaal, hono Makki Sal, yahii haa toon ngam yiyrude gite mum ko kewi koo e duwanaade jaayaaɓe ɓee. Dowla Senegaal kadi yamirii balɗe tati sunu e leydi hee (18, 19 e 20 abriil).
Ko waawi saabaade oo musiiba fof, ine jeyaa heen nokku oo e hoore mum, sibu ko o ladde waɗnde leɗɗe, e koɗorɗe huɗo. Yanti heen waasde kewu nguu yuɓɓineede, kañum fof e heewde yimɓe. Ine heen kadi waasde yimɓe ɓee reentaade… Ɗum noon ko geɗe keewɗe ndenndi ɗoon. Wonaa hoɗdiro tan meho, kono welsindaare yuɓɓinooɓe ɗum ɓee, e laamu nguu, e nootittooɓe e daakaa ɓee fof, ine heen.
Ɗum noon, ko waɗatnoo waɗii, alaa ko heddii so wonaa daraade e gollaade mbele ko wayi nii ina waasa waɗtude. Ɗuum ina ɗaɓɓi golle keewɗe, gila e peewnugol nokku oo (ustude dunndu, mahde koɗorɗe jipporɗe, sompude ñippirɗe cumu ekn.), nehde yimɓe ɓee to bannge njuɓɓudi e reentaare e kuutoragol kaɓirɗe ñippirɗe cumu. Ina gasa tawa ko ɗuum laamu Senegaal faami nde nuli toon jaagorgal geɗe nder leydi, hono Abdullaay Daawuuda Jallo, yo ɗaɓɓir mawɗo Madiina Gunaas nde duwantoo leydi ndii « ndunngu keewngu ndiyam, kono kadi wooteeji jamyami », hade mum teeŋtinde pellital laamu Senegaal jogii ngam wallitde kisal ɓurngal moƴƴude nokku nguu e keñoragol mahngo e kesɗingol Daakaa kaa.
O wiyi : « miɗo yiɗi teeŋtinde ɗoo pellital hooreejo dowla oo waɗtude Daakaa kaa nokku kesɗuɗo, nder lajal daɓɓal. Maa min njokku ko fuɗɗaa golleede koo, min ɓeyda hurngo jumaa kaa, min kesɗina jolngo ngoo, min maha galle hoɓɓe. Ɗee geɗe kala so njahdinaama e pindingol arooɓe daakaa ɓee mbele njikkoo jikkuuji moƴƴi, eɗen ɗaminii ko kewi hikka koo waɗtataa. Miɗo yettina kisa duwaawu laamu Senegaal feewde e Ceerno Aamadu Tijjaan Bah e galleeji sankoraaɓe ɓee, miɗen ñaagoo Alla nde sellinta ko yaawi gaañiiɓe ɓee ».
Jaagorgal Heblo mecce e Pinal e Kumpital, ngal o yahdunoo toon, kañum ne hollitii wonde « sompude peeje kisal juumtuɗe » ko huunde heñoraande, tee « yimɓe fof ina cunii no feewi e ko kewi koo ». O hucciti e Ceerno e almudɓe mum en o wiyi « jokkude on daakaa kaa haa joofi hollitii haa laaɓti kulol mon Alla… E nder ɗuum, on njokkii tigi golle Al Hajji Mammadu Seydu Bah puɗɗunooɗo kaa daakaa, carka kulol Alla e diiwaan hee kala, mbaɗoowa e nokku ɓolɓolto, les nguleeki kiiski. Juulɓe ina ngara heen teeŋtinde dewal mum en, koota ina ɓoorii tuundi ». O siftini heen owno-owno gonɗo e winndere ndee, ɗo huunde e yimɓe ndartorii waɗde bonanndeeji, o wiyi « Aan Ceerno, a meeɗaa waasde siftinde fiɓnde diine Lislaam mahii ko e deeƴre ».
Madiina Gunaas ko komin nder Kaasamaas, to fuɗnaange worgo Senegaal. Ko wuro diineyeewo tijjaaniyankooɓe. Siiñti ngo ko Ceerno Mammadu Saydu Bah. Ngo woni ko e departemaa Welingaraa nder diiwaan Koldaa.
pulaar.org ina duwoo nde Alla yurmotoo yaafoo maayɓe, nde Alla rokka gaañiiɓe ɓee jam. Aamiini.
Bookara Aamadu Bah
————————————————-
Hol ko addi cumu Daakaa ?
“Ko addi cumu nguu habraa ko e gurupaaji WhatsApp Madiina Gunaas ɗii. Ko heen musidɗo gooto tawaaɗo geɗe ɗee holliti wonde ko nih yahri. Won gorko gooto huutortonoo gaas ngam defde walla wulnude ndiyam, hawri gaas oo no wiisiraa nih feewaani. Kisa o ruppitii jaynge ! E kulol, kanko gorko oo o ɓamiri noon gaas oo, o weddii. Ɗum filti yani e huɗo, woni e sumde. Hawri matalaaji eppoos ena ngonnoo ɗoon, kañum enne njaɓi, ngoni e sumde. Hankadi jaynge ena doga haa yettii masiŋ pooɗoowo ndiyam ena wonnoo sara ɗoon. Masiŋ oo ena waɗi mbanndu kuɓɓam, ko ɗoon tan o fetti, o ƴaarii jaynge e kuɓɓam baŋ-yoo-baŋ. Kadi kuɓɓam ɗam addi cuurki ɓaleewi kurum, tekkuki, haa yimɓe natti yiyondirde e koye mum en. Heewɓe e maayɓe ɓee, ko cuurki faɗɗi ɗum en, kisa jaynge tawa ɗum en ɗoon, cumoro kisa. Hankadi yimɓe kulii, nana ndoga ngam daɗndude piɗtaali mum en. Ndeen pompiyee arii, ndeke alaa ndiyam ! Alaa ko ɓuri haawnaade pompiyee adda siterna mo alaa hay waadere, kadi dogana ñifde jayngol. Hay gooto waawaa faamde no ɗum wonirta.” (…)
Ibraahiima Malal Saar, hooreejo pulaagu.com


text:
Haa e 14 mee 2021, ko Dental Dowlaaji Amerik (DDA) tan heɓnoo juurnude laana ndogoowa dow tagofeere nde wonaa Leydi men ndii, woni dow tagofeere Mbaañ (Mars). Leydi Siin ɗimmitii ɓe he ɗuum jamma 14 ine jofi 15 mee 2021, sibu ko e oon jamma ɗanngal Siin biyeteengal Tianwen-1 ngal tellini dow Mbaañ deegowel inniraangel Zhurong. Yanti heen, ko ngol woni gadanol maɓɓe enndude ɗuum. Ciftinen tan deegowel ngel duñnoo ummoraade Leydi ko ñalnde 23 sulyee 2020, ine jolnaa nder ɓeeynirka ɗanngal Tianwen-1 ; ɗanngal jettingal saraaji Mbaañ ñalnde 10 feebariyee 2021. Gila ndeen ka wonnoo ko e taartaade Mbaañ, hade makka juurnude deegowel Zhurong ngel ñalnde 15 mee ndee.
Juurnude deegowel he dow Mars ko huunde saɗtunde no feewi. Ko ɗuum tagi en njiyii, hade deegowel DDA biyeteengel Perseverance ngel juuraade heen, tawi NASA soklii no feewi, haa ko hojomaaji 7 ko idii ngool juuragol inniraa « hojomaaji 7 giɗo » (les 7 minutes de la terreur).
Deegowel « Zhurong » ko mobel tafraaɗo loskude Mars (Mbaañ) : engel jogii biifi (koyɗe) 6. Dognata ngel ko semmbe naange. Ngel sifortee ko no « deftel-alla bulewel » nii sibu ɗalduɗe naange ɗee koftortoo ko no bibje nii. Ñisre majje ko 240 kg. Engel rimndi kaɓirɗe jeegom (6) nganndinal : ine heen kameraaji, radaar, kam e kaɓirɗe kaaƴweeje (instruments météorologiques), kono ngel jogaaki junngo hattanhooreewo (bras robotique) hono no Curiosity nii walla no Perseverance nii.
Hol ko ngel halfinaa ?
Faandaare deegowel ngel ko waɗde wiɗtooji ganndal : hay nokku ɗo ngel juurnaa ɗoo suɓiraa ko sabu sikkeede wonnoo ko e hawngo weendu walla maayo ɓooyngo gila e fuɗɗoode Mbaañ. Ine jeyaa e paandaale Zhurong loskude e yiytude dalillaaji goodaangal ɓooyngal, ɓennungal walla luttungal haa hannde, ndiyam e nokku hee. Kaɓirɗe jolnaaɗe ɗee maa nganddan laanel deegowel ngel loskude mbaañiri ndii kam e kaaƴe gonɗe toon ɗee ; ngel sunnoo kadi weeyo ngoo kam e ngonka mum. Zhurong ine foti kadi ɓetde cañuki ndernderdi Mbaañ (gila e ngesa sulɗeewa baa, peccitagol ñiso mum, haa e ngesa mum ɓaaƴeewa kaa).
Deegowel ngel ndottanaa golle mum ko e ɓalɗe 90 dow Mbaañ, woni lebbi mum tati (balɗe Mbaañ ɓuri balɗe Leydi juutde seeɗa). Jirlotoongel ɗanngal Tianwen-1 ngal toppitii kam ne waɗde jokkondiral hakkunde deegowel ngel e Leydi men gaa. Maa ɓeeynirka Mars Express ka Nokku weeyo orop kadi huutore heen.
Deegowel Siin ƴettii nate mum gadane Ñalnde 19 mee 2021ummoraade Mbaañ. He nate neldaaɗe ɗee, aɗa yiya ɓeeynirka Siin ngadana juuraade he « tagofeere woɗeere ndee » (Mbaañ) ine larti barware naangeeje, hine tiindini antenaaji mum feewde e wiiwaano Mbaañ, ngam jokkondirde e Leydi e neldude ɗum nate ƴetti ɗee. Deegowel Siin juuringel ngel, hono “Zhurong”, woni ɓeeynirka ngadana leydi fuɗɗiindi enndude yahde toon gadanol mum, juuringel e weeyo Mbaañ ko aldaa e caɗeele wootere. Hay DDA dañaana waɗde ɗuum e laawol mum gadanol. Gollal ngal ko caɗtungal no feewi, e wiyde annduɓe Siin. Ine yaakoraa « Zhurong » maa waaw gollaade fotde lebbi tati, ine ƴetta nate, ine renndina kabaruuji paatuɗi he ngonka mbaañirdi Mbaañ : nduufdi mum, kaaƴe mum, weeyo mum ekn…
Siin ñonngii ɗoo yolnde juutnde ngam heɓtaade Riisi e Amerik ɓe weeyiyeeɓe mum lemmini humpito mawngo nder duuɓi e kitaale he nder ɓittugol weeyo.
Siin kadi werlinooma e lewru abril ɓennundu nduu, wulnde adannde Jipporde mum weeyo (station spatiale), tee ine ɗaminii maa nde hoɗo ɗoo e 2022, woni e duuɓi ɗiɗi so heewii.
Bookara Aamadu Bah


text:
wostondiral mijooji e dilooɓe e mahude galleji e nder Afirik
Saakitaama ñannde : Hesɗintinaama ñannde :
Juppuɗo yontere men hannde wiyete ko Jeynaba Seydu Bah. Oo ko njaaniyanke dilloowo kadi e mahugol koɗorɗe.
Rfi fulfulde waddi e makko yewtere e ko fewti e kawral ma o darni ene wiye e tuubankoore «Salon de l’habitant ». Ngal kawral ngal ganduɗa haalate heen ko kala ko fayi e mahanteeri, kubeeje e koɗorɗe waɗata hikka ko Bamako. Jeynaba S. Bah, maa haal ɗoo ko woni faandaare ngalɗoo potital? E ko saabi o suɓii hikka Bamako, ngam jaɓɓaade ɗum.
Fulfulde Faminiinde :
Yontere nde Ceernoo Isaa Jallo addi e damal fulfulde famminiinde. Dume mbi’eten e fulfulde fammininde ?


text:
Ñalnde 20 settaambar 2014 Fedde artiraaɓe ummoraade Senegaal (UNRMS : Union Nationale des Rapatriés Mauritaniens du Sénégal) yaltinii bayyinaango ina hollita heen ngonka mooliiɓe artiraaɓe. So oɗon ciftora, kamɓe ndeeɗoo fedde, ɓe njuɓɓiniino seppo, ɓe njahri koyɗe gila Ɓoggee haa Nuwaasoot.
Nde ɓe njettii e laamorgo leydi hee, laamu nguu salii ɓe naata wuro. Caggal ɗum, tuufii ɓe, werlii e maɓɓe, kamɓe e arnooɓe jaɓɓaade ɓee, gerenaaduuji, woni jaɓɓii ɓe jaɓɓungal ɓurngal soofde. Ko ñalnde 4 mee 2014 wonnoo. Hooreejo leydi oo kadi salii yiyde ɓe haa yoori kos, tawi noon, ɗo damal galle mum ɗoo, alaa mo jaɓɓaaki ɗoon… Caggal ɗuum, ɓe ndefti e oon aɓe ɗaɓɓa yiyde ɗum, kam fof e hollude yiɗaa yiyde ɓe. Wiyaama o rokkii ɓe aadi « cili ɗiɗi », kono hay ɗum ne laataaki. Ko laaɓi heen tan, ko Eeleega o jogori fottoyde e nulaaɓe maɓɓe, ummitiiɓe Nuwaasoot, nduttii to umminoo too. Toon o fodani ɓe huunde fof ! Kamɓe ne, haa hannde dey aɓe njaakorii, ngolɗoo kam, ma o waɗ ko o wiynoo… Ko e saanga kampaan woote wonnoo.
Jooni, artiraaɓe ɓee ɗamtindiima. E bayyinaango maɓɓe hee, ɓe kollitii alaa ko ɓe njiyi tawo, ko kamɓe mbinndi :
————–
« Bayyinaango jaaynde
Dental moolinooɓe Sengaal artiranooɓe, no hollitirnoo e seppo yamyamo yuɓɓinnoo ngam jokkondirde e ardiiɓe leydi ndii mbele denndaangal caɗeele artiranooɓe ina ñawndee, ina siftina geɗe garooje ɗee : Caggal pottital nulaaɓe Fedde artiraaɓe mbaɗdunoo e hooreejo leydi oo ñalnde 18 mee 2014 to Eeleega, oon huninooma ñawndude caɗeele maɓɓe ngam ittude ɓe e ngonka ɓe ngoytotoo ko ɓooyi kaa, fedde ndee teskiima, haa e oo ñalawma, alaa heen fof ko waɗaa.
Fedde ndee ina joginoo yaakaare mawnde caggal ndeeɗoo joɗnde, caggal nde seppo yuɓɓinnoo saraa, e nde yuɓɓini yeewtere ngam hollitde winndere ndee denndaangal hujjaaji mum.
Ina jeyanoo heen, e fawaade e nanondiral hakkunde Muritani e Senegaal e HCR :
– Dokkitgol artiraaɓe ɓee kala kaayitaaji mum en etaasiwil
– Rokkitde foksineeruuji laamu hakke mum en ;
– Lomtinande loranooɓe ɓee (leyɗe e jawdi ngoɗndi mbaasnoo),
– Soɗtude artiraaɓe ɓee e nguurndam leydi ndii, tawa ina rewindoo ɗum.
Ɗii sarɗiiji ina ngoɗɗi huuɓneede sibu hay ko fuɗɗanoo heen koo ne, yahdii e henndu podooje woote. Fedde ndee ina hollita wonde waawaa jokkude e jaɓde kaa ngonka e wuurde e jaynge, e koyeera e nder ngenndi mum.
Maa min ummano waɗde golle e nder leydi ndii e caggal mayri mbele artiraaɓe ɓee ina heɓta hakkeeji mum en, wondude e kellifuya.
UNRMS hollitiino mawɗo leydi oo haa laaɓti wonde alaa mbaadi politik. Hujjaaji maɓɓe kadi ko seede majjum. Ngonka artiraaɓe ɓee e nder tuddule hee ina ɓeydoo ñalnde kala bonde sabu ŋakkeende toɓo e waasde walleede, kam e pusgol ANAIR. Kaaɗoo ngonka ina foti addande mawɗo leydi oo teskaade hujjaaji maɓɓe ɗii ko ɓuri yaawde.
UNRMS ina werloo noddaango feewde e pelle jojjanɗe aadee, e faawde e winndere ndee kala njoorto mbele ɓe mballitaa, Muritaninaaɓe moolinooɓe to Senegaal artiraaɓe, kam e loranooɓe e kewkewe 1989 njalta e kaa ngonka mbonka.
Nuwaasoot, ñalnde 20 settaambar »
Wonaa ngolɗoo ɓe puɗɗii woytaade baasgol ɗooftaade podooje. Eɗen ciftora, ɓe ceppiino ñalnde 9 saawiyee 2012 e nder wuro Nuwaasoot, ɓe njahi haa asaambele, ngam ɗaɓɓude e laamu nguu nde ɗooftotoo e podooje mum. Ko ndeen ɓe mbinndunoo e leppi ɓe mbeeynunoo « Artiraaɓe puuntaama. Hol to hakkeeji amen e ɓiyleydaagu ngoni ? Ndaw fenaande e ngol binnditagol! Lomtinee hakkeeji amen joolaaɗi, e jawɗeele amen teettaaɗe! Ndokkitee min leyɗeele amen ! Kormo-ɗee ɓiyleydaagu amen ! »
Eɗen mbaawi wiyde waɗde, laamu ko ko ɓooyi waɗande ɓe podooje ɗe huuɓnataa, kamɓe ne, ko ɓe woowɓe fuunteede !
Bookara Aamadu Bah


text:
Luulndo Muritani: So Muritani wonno wudere foti ko waarteede!
Mooɓondiral lanndaaji dawrugol luulndo leydi Muritani, kuñtitii fekkuru huuɓtidinndu nguuraangu, ɓe puɗɗiima fiyde ɗo ranwata e buubaa ɗoo. Leydi Muritani ine saɗtiraa mooɓondire baaɗe noon. Ardiiɓe lanndaaji ɗii kuccinii konnguɗi mumen e hooreejo leydi Muritani Mohamed Cheick Ghazwaani, nde o waɗdata ŋaasaa ŋaas caɗeele guuraaɗe ɗoo leydi ndii, so ɗum alaa o alaa oon hattan e kaan mbaawa yo o ɗaccu gannginorde makko. Ɓe kollitii, caɗeele guuraaɗe hannde ɗee daɗɗii ɗum ko ɗawre, laŋkere, mbuuñaari, leñamleñamaagu ekn.
Wonande noddirteeɓe ɗoo Hardaneeji, ɓuri wonde ngoƴa mumen, ko kuule kaɓotooɗe maccungaagu ciynatee. Ngati ɗum jeyaa ko e caɗeele maɓɓe, ɗe ɓe nguuri.
Ardiiɓe lanndaaji ɗii kadi, mbaɗii eeraango nde laamu nguu haɓotoo mbuuñaari, bonanndeeji, haa ustude cogguuji ñameele.
Daranaade ndeenka ɓiɓɓe ngenndi ndii, haɓaade dolo sannjara haa e dorog, sibu dumunnaaji ɓennuɗi teskaama toppitiiɓe ndeenka leydi Muritani joo e joo kala ko jaggirɓe yimɓe dorog. Jiidaa kay e warngooji kaantoriɗɗi, waɗ boniiɓe ɓe kaajaaka sukaaɓe, mawɓe haa nih tigguuji berleteeɗi e nder mahanteeje ɓooyɗe ɗo ndiyam diiñii tawo hoɗaaka.
E wiyde noon Messaoud Ould Boulkheir gonnooɗo hooreejo batirde ngenndiire Murtiani Ghazwaani nih foti tan, ko wiyde ɗaccii laamu nuunɗa wiya alaa mbaawka ardaade. E wiyde makko, meeɗaaka yiyeede gardiiɗo leydi ine hula noddude kaaldigal ngenndiwal, sibu tan hulde naamne baaɗe no "passif humanitaire", maccungaangu ekn.
Teeŋtinaama heen, wonde ɓaleeɓe Muritani ko joñaaɓe, ɓittaaɓe, laŋkaaɓe, ammbaaɓe e laamu nguu e fannuuji ɗii fof. To bannge konu (armée), ɓaleeɓe ngalaa heen geɗal, cellal (santé) ko noon, e kala fannu mo miiji-ɗaa. E wiyde maɓɓe kala jedduɗo ɗum, qirraaki goodaangal ɓaleeɓe e leydi ndii.


text:
Kaawis goɗɗo kadi. Ma a taw hikka ko hitaande funeeɓe. Ɓeya ko jaggondirnooɓe juuɗe, ɓeeɗoo ko heccondirɓe. Ɓeeɗoo funeeɓe sakkitiiɓe, mbiyetee ko Alexandre e Ronaldo. Heen gooto ina hecci goɗɗo oo balɗe 24. Ɓe njibinaa ko to Boston (Amerik).
Yummiraaɗo oo wiyetee ko Lindalva DaSilva (duuɓi 35) ; baabiraaɗo oo wiyetee ko Ronaldo Antunes (duuɓi 40).
Nde ɓe toɓɓaa haa timmi jonte 24 tan, yumma oo ŋarwi. Safrooɓe ɓee nganndi so ɗaccii o jibinii, sukaaɓe ɓee njogoraani wuurde.
Ɓe pinngi mo ngam dartinde ŋatiwere ndee. Kono ɗuum haɗaani nde ɓamtude balɗe nay caggal ɗuum. Safrooɓe ɓee cakkiti jiknaaɓe ɓee feere : woppude heen gootel yalta (jibinee), ngela heddoo e raŋŋeere hee ko Alla haaji. Nii woni biyeteengel Alexandre ngel woppaa yalti, waɗaa e gooforgal haa timma.
Kamɓe annduɓe ɓee mbiyi « so reedu wonii ɗiɗo walla ko ɓuri ɗoon, damal raŋŋeere ina waawi uddaade so gooto heen jibinaama. Heen sahaaji nii maa ngal haɗee uddaade so tawii sukaaɓe ɓee ko timmuɓe, hoto funeere keddiiɗo oo jookaade nder reedu. » Anniya ŋarwinooɓe ɓee, ko waɗde feere mbele cukalel ɗiɗmel ngel ina daña hay so jonte 32 nder reedu yumma mum. Nii woni, Ronaldo jibinaa balɗe 24 caggal funeere mum.
Nde kabaaru oo rokkaa ñalnde 13/06/2014 ndee, funeeɓe ɓee ina celli, ina e jam. Safrooɓe ɓee mbiyi maa « ndewindo cellal maɓɓe haa ɓe njonta naatde jaŋde, nde mbaawa wiyde won ko ɗum battini e hakkillaaji makkon, walla alaa ». Kabaaru oo hollitii wonde funeeɓe ndañii ɓalli, ina poofa no haanirta nii, tee puɗɗiima muuynude.
________________________________________
Ɓeydol : Funeeɓe, hol jiiduɓe hol ɗuum ?
Funeeɓe goonga goonga ɓee, njiidi toɓɓere : kañtulol gootol e ɓoccoonde wootere. Nanndugol maɓɓe fawii ko e sahaa mo toɓɓere ndee sowii ndee, haa wonti ɗiɗi.
Tataɓal e ko ɗum kewata, toɓɓere ndee sowotoo ko e balɗe ɗiɗi dewɗe e toɓɓingol ngol. Ɗoo, heen funeere fof jogotoo ko saawdu mum ndiyam e wuddu mum bannge. Tataɓe ɗiɗi e ko ɗum kewata (70%) toɓɓere ndee sowotoo ko hakkunde balɗe 3 haa 7 caggal toɓɓingol ngol. Ɗoo, funeeɓe ɓee ndenndi wuddu kono gooto heen kala ina jogii saawdu mum ndiyam bannge. Gootol e nder teemedere (1%), toɓɓere leela feccaade (caggal balɗe 8), oon sahaa kamɓe ndenndata fof (wuddu e saawdu ndiyam fof)…
Wonande funeeɓe fuunti ɓee noon, ɓe njiida hay toɓɓe, alaa ko ɓe ndenndi so wonaa reedu.
Bookara Aamadu Bah,
Ƴoogirde : sante.lefigaro.fr


text:
Kala mo njiy-ɗaa hannde, mawɗo e cukalel, hay gaggaaɓe, ina jogii telefoŋ. Telefoŋ noon gollortoo ko limooje, sibu neɗɗo kala ina jogii tonngoode (walla tonngooɗe) ɗe neɗɗo foti naatnude e noddirgel hee, nde heɓa joom mum. So neɗɗo waawaa limoore, oon waawataa hutoraade telefoŋ. Walla, so ina waawnoo hay sinno ko binndol kam, maa waaw janngude inɗe. Mo waawaa heen hay dara oo, oon kam, ko sonndu wummndu tan. Yanti heen, so a waawii limoore, ma a waɗir hiisaaji maa kala kiisorgel ngonngel e portaabal hee.
Kala mo njiy-ɗaa hannde, mawɗo e cukalel, hay gaggaaɓe, ina jogii telefoŋ. Telefoŋ noon gollortoo ko limooje, sibu neɗɗo kala ina jogii tonngoode (walla tonngooɗe) ɗe neɗɗo foti naatnude e noddirgel hee, nde heɓa joom mum. So neɗɗo waawaa limoore, oon waawataa hutoraade telefoŋ. Walla, so ina waawnoo hay sinno ko binndol kam, maa waaw janngude inɗe. Mo waawaa heen hay dara oo, oon kam, ko sonndu wummndu tan. Yanti heen, so a waawii limoore, ma a waɗir hiisaaji maa kala kiisorgel ngonngel e portaabal hee.
Ndeen, so neɗɗo yiɗii waawde hiisaade, maa jannga no hiisortee, jannga ɓeydugol, ustugol, cowgol e peccugol, ko famɗi fof. Nde yahnoo haa ɓooyi, masiŋaaji kiisotooɗi njoli, kono, wonaa mo woni kala waawi heɓde ɗi. Hannde, Alla ɓeydiima newnande en geɗe ɗee kadi, sibu, noddirkon kon gooto e men kala jogii kon, ina mbaawi waɗande en hiisa men.
Jooni hol ko heddii? Heddii tan, ko anndude limoore : gila e alkule mum (lime), haa e limtooje (“kelme” limoore), haa e njuɓɓudi mum.
Ngam wallude ɓeen ɓe njanngaano binndol limoore e hiisa, eɗen njuutoo ɗoo, e jaaynde men hee, lowre hiisa. Puɗɗorto-ɗen noon ko damal limoore. Eɗen mballifinoo, e hitaande 1981, deftere hiisa. Ma en ƴettit heen ko cikku-ɗen yimɓe ɓurata hatojinde hannde ngam waawde hiisoraade noddirkon mum en.
Limoore : geɗe kuftodinɗe
En nduttanaaki nafoore limoore, sibu ko ɗum sokla guurwuuro. No neɗɗo soklirta ndiyam e ñaamde nii, ko noon huutorirtoo limoore. So neɗɗo jibinaama, yahii haa waɗtii haalde, ina jeyaa e ko idotoo ekkineede, limde. Limde peɗeeli junngo, limde peɗeele juuɗe ɗiɗi… E nder ko teskii-mi, ndeen, e nder Fuuta, so cukalel waawii limde haa sappo tan, wiyetee ko yontii naatde jaŋde. Njaafo-ɗon, ma en njiyoy batte mum e limoore hee e hoore mum, sibu, nde tawnoo “mawɗo soodaani ganndal ɓooy wuurde”, kadi “ngooroondi ganndal ko teskuya”, wonaa meere. Ko waɗatnoo fanndeede haa cukalel waawa limde haa sappo nde wiyee “yontii naatde jaŋde”, e miijo men kay, ɗuum ne kadi wonaa meere.
“Go’o bonii, limoore aayiima”. Ɗum teeŋtinii, limoore men fuɗɗorii ko go’o. Walla mbiyen, “limoore ko woodi”, fuɗɗortoo ko go’o. Pine aduna ɗee kala, (aadee en fof) ko noon puɗɗorii limoore mum en.
Inɗe limoore
Ɗum noon, so eɗen lima, mbiyaten ko:
Go’o, ɗiɗi, tati, nay, joy, jeegom, jeeɗiɗi, jeetati, jeenay, sappo, sappo e …, noogaas, capanɗe tati, … capanɗe jeenay … teemedere, teemedde…, ujunere, ujunnaaje…, miliyoŋ, miliyoŋaaji…, miliyaar, miliyaaruuji…
So en mbelaama, mbiyen inɗe limoore ngardii (won ko heddii, kono wonaa huunde waɗɗiinde anndeede). Yarham mum Aamadu Saar mo rajo Muritani, ina heewnoo wiyde “limoore haaɗi ko e joy”! Ma a taw ko yiɗnoode wiyde tan, so neɗɗo limii haa joy, fuɗɗitto, wiya jeegom ( joy e go’o ), jeeɗiɗi ( joy e ɗiɗi ), jeetati ( joy e tati ), jeenay (joy e nay). Sappo ko helmere hesere nde jeyaaka e ndaɗɗudi limoore, kono sappo ko huunde mawnde e limoore aadee en. Ko ɗum tagi en wiyde “ngooroondi limoore ko sappo”. Ma en njiyoy yeeso, wonde limraten ko sappo-sappo, hay binndiin limoore kadi ko e ngaal doosgal tuugii.
Alkule limoore : lime
Ko lime sappo kuutorto-ɗen
Go’o : 1
Ɗiɗi : 2
Tati : 3
Nay : 4
Joy : 5
Jeegom : 6
Jeeɗiɗi : 7
Jeetati : 8
Jeenay : 9
Dara : 0
… Ina jokki
Bookara Aamadu Bah


text:
Debbo biyeteeɗo Irina Bokova (duuɓi 57) toɗɗaama, ñalnde 22 septammbar, yo won Ɗowoowo kuftodinɗo UNESCO. Toɗɗii mo ko terɗe 58 jeyaaɗe e Diiso siynoowo UNSECO. Kono ko ñalnde 15 oktoobar batu kuftodinngu ndenndinngu yonaaɓe 193 leyɗe jeyaaɗe e Fedde he, laawɗinta ngol toɗɗagol. O tampondirii no feewi e kanndidaa Ejipt, sibu woote ɗe mbaɗtaama laabi 5.
Debbo biyeteeɗo Irina Bokova (duuɓi 57) toɗɗaama, ñalnde 22 septammbar, yo won Ɗowoowo kuftodinɗo UNESCO. Toɗɗii mo ko terɗe 58 jeyaaɗe e Diiso siynoowo UNSECO. Kono ko ñalnde 15 oktoobar batu kuftodinngu ndenndinngu yonaaɓe 193 leyɗe jeyaaɗe e Fedde he, laawɗinta ngol toɗɗagol. O tampondirii no feewi e kanndidaa Ejipt, sibu woote ɗe mbaɗtaama laabi 5.
Ko laawol joyaɓol ngol seerndi ɓe : Irina heɓi daaɗe 31, Ejptenaajo o, hono Faaruk Hosni, heɓi daaɗe 27.
Irina Gueorguieva Bokova jibinaa ko e hitaande 1952 to Sofia, laamorgo leydi Bulgaari (to Orop fuɗnaange). E ooɗoo sahaa ko kanko jooɗanii leydi makko to Farayse (woni ammbasdeer), kanko kadi jooɗaninoo leydi makko to UNESCO e hoore mum. O janngii to leydi Riisi, to Duɗal Jokkondire Adunankooje Mosku, e to Amerik to Uniwersitee Maryland. Ko o debbo dawriyanke (baɗoowo politik) : o wonii cukko Kalifu geɗe caggal leydi (1995-1997), o wonii kadi kalifu Geɗe caggal leydi, o wonii kanndidaa ngam wonde Cukko-Hooreejo leydi makko e hitaande 1996, o daranii jeyegol leydi makko e dental biyeteengal OTAN kam e Dental Orop. Eɗen ciftina tan wonde yimɓe njeenayo ina mbirgatnoo joɗnde nde.
- Ko woni UNESCO e hol golle mum ?
“Jam” o firtaani tan baasgol woodde kareeli. “Jam” o firti : bidseeji baɗiraaɗi mahde, kono kay wonaa warde e firtude ; “jam” o firti ko mahaaɗe e sarwisaaji gollotooɗi, ɓeydotooɗi, o firti ko ɓesnguuji gollooji ngam mahde janngo, o firti ko hakkillaaji ceertuɗi e bonanndeji e neegre e miijooji njoftiigu, o firt ko hakkillaaji «kaɓɓondiral». Oon jam ina ɗaɓɓi hormaade ko yimɓe ceerti, ina ɗaɓɓi kaaldigal. Ina jeyaa e ko UNESCO daranii, semmbinde ngaal kaaldigal e wallitde leyɗe aduna ɗe heɓde ƴellitaade duumotoonde to bannge dañal e tabitinde denndaangal muuyaaɗe neɗɗanke, tawa noon ina hisni jeyi yontaaji garooji, haa arti noon e mahgol « pinal jam » tuugingal e jojjanɗe aadee e demokaraasi.
- Mettere mawnde to Keer
Wonande yimɓe heewɓe, ko Faaruk Hosni fotnoo toɗɗeede Ɗowoowo kuftodinɗo UNESCO. Ko ɗum tagi, Keer fini ñalnde 23 settaambar ko mettere mawnde. Jaayɗe leyɗi ndi njiyri ɗum ko no «moojobere leyɗeele mawɗe». Wonande Al Ahram ko Dental Amerik e Almaañ e Japon kaɗi Hosni ɓennude. Won ɗeen jaayɗe kadi takki ko «ngoomuyon yahuud» en kam e «malli e penaale» jaayɗe leyɗe hirnaange. Kono tan, won weltiiɓe heen kadi : Islaamist en. Faaruk Hosni ko « gaño » maɓɓe gila luulndii ɓoornagol « melfe ». Geɗel ɗiɗmel caabingel weltaare maɓɓe ko dañde seede wonde « leyɗe hirnaange ina luulndii kala ko ummii e juulɓe, hay so tawii ko neɗɗo ɓadiiɗo ɗum en ».
Bookara Aamadu Bah


text:
Leydi Tuunus ɓuri leyɗeele Magreb fof famɗude wertallo. Ndi heedi ko hirnaange Afrik, heedi ndi e Orop tan ko 140 kiloomeeteer, tolnde kanaal Sisil. Heedi ndi bannge hirnaange ko Alaseri (ɗe ndenndi keerol ngol njuuteendi mum tolnii e 965 km), bannge fuɗnaange worgo ko Libi (ɗe ndenndi keerol ngol njuuteendi mum tolnii e 459 km), bannge rewo e fuɗnaange ko geec Mediteraane (njuuteendi tufnde mayri ko 1 298 km). Tataɓal leydi ndi, bannge worgo ko moraande Saharaa; bannge rewo ko kaaƴe mawɗe, no annama geejol nii. Hirnaange maggol ko weeyo mediteraane (hono kilimaa Orop), bannge rewo maggol ko kilimaa joorɗo, kilimaa Saharaa.
Fotde miliyoŋaaji 5 hektaar ko ko remetee gaweeje e oliwiyee.
Caggal duuɓi 75 njiimaandi Farayse, Tuunus heɓi hoore mum e hitaande 1956. Siifi jeytaare nde ko biyeteeɗo Tahar Ben Ammar, kono jonte seeɗa pawtii heen Habib Burgibaa ardinaa guwarnama gadano leydi ndi. Nde o yettii tan o ɓami sariyaaji potndooji rewɓe e worɓe : go’o e nder leyɗe aarabeeɓe.
E hitaande 1957 leydi ndi waɗtaa ndenndaandi (rippoobilik), Burgibaa waɗaa hooreejo gadano leydi ndi ñalnde 25 sulyee. E hitaande 1975 doosɗe leydi ndi mbaylaa ngam waɗde Burgibaa hooreejo kaaɗdi nguurndam. E hitaande 1980 jamfa laamu mo Alaseri e Libi pewjunoo yiytaa, gallinaa.
- Leydi korsundi
Tuunus ko leydi ndarjundi, korsinaandi. Finnde mum, ko ɓuri teeŋtude e faggudu mayri ummortoo ndi ko e wanngotooɓe (tuurist en). Tuunus ina jeyaa e leyɗe winndere nde ɓurɗe moƴƴude jaŋde : seede mum ko yimɓe ina ummoo haa e leyɗe Orop ngam arde safraade toon Kono Tuunus, wonande Tunisnaaɓe, tawi wontii jaynge : hay gooto suusaano haalde, alaa ko haali woytaade walla wullitaade e les laamu Ben Ali. Yoga e luulndiiɓe tawi ndogii njaltii leydi ; jaayɗe ko kiiɗaaɗe, hakkeeji aadee jaɓɓaaɗi. Ko ɓuri bonde, leydi ndi heblii annduɓe haa keewi, rokkaani ɗum en golle. Tee ñalnde kala nguurndam ina ɓeydoo saɗtude. Ko ɗum rewi haa ñalnde 17 desammbar 2010, «jom becek» biyeteeɗo Muhammed Buwasiisi, jahratnooɗo e duuɓi 26 fat duppude hoore mum, wartii. Waɗi mo wartaade ko ɗamtindaare : lorla laamu e fenaande e waasde jogaade ɗo wullitii e caɗeele nguurndam e ɗamtindaare naati mo, o wartii. Ko diwti heewde fof noon rufat ! Nii woni ndeen mettere heewtunoonde ɓerɗe Tuunusnaaɓe kala njibini murto. Ko huletenoo kala yettiima : so koyeera e maayde. Ben Ali, mo yimɓe kulnoo, cikketenooɗo maa laamo haa maaya, wattini ko dogde. Ndeke, alaa ko suuɗii e ñanngeende laamɓe sedduɓe so wonaa kulol reedu. Hay dara Tuunusnaaɓe nganndunoo e Ben Ali, so wonaa hulde ɗum.
BAB


text:
Wonii duuɓi 12 ko mawɗo Facebook hono Mark Zuckerberg woppi jaŋde (2005 wonnoo) ngam toppitaade ƴellitgol Facebook, laylaytol ngol o sosnoo e nder suudu makko to duɗal jaaɓihaaɗtirde Harvard to Dental Dowlaaji Amerik. Ko hikka o jogori heɓde seedantaagal jaŋde teddungal ngal duɗal ngal rokki mo, sibu o yalti duɗal ngal ko o heɓaani dipolom. Kono hannde omo ardii gollirdu ndu ngalu mum milletee e 400 miliyaar dolaar (hedde 144 404 miliyaar ugiyya). Ina wayi no ko teddule ɗiɗi o rokkaa sibu duɗal Harvard ngal fellitii kadi rokkude mo teddungal udditde kewu dokkitgol seedanteeje wonande rogere sanɗaaji jaltooji duɗal ngal e hitaande 2017 ndee. Oon kewu yuɓɓintee ko ñalnde 25 mee garoowo oo.
Mark Zukerberg ina haandi e ɗuum, sibu “o waylii no feewi sifaa jotondire renndo e nder winndere ndee no diidorinoo. Hay huunde hannde waawaa fotndaade Facebook to bannge batte lugge, teeŋtuɗe, battini e sifaa no yimɓe njokkondirirta e koye mum en e woɗɓe”. Fotde miliyaaruuji 2 neɗɗo ina kuutoroo hannde Facebook, ko jiidaa e 1,2 miliyaar neɗɗo kuutortooɗo jokkel Facebook biyeteende WhatsApp ngel. Ɗum noon ko ina ɓura miliyaaruuji 3 aadee ina naftoroo hannde golle Mark.
Ina wayi no Mark Zuckerberg yaɓɓi ko e koyɗe Steve Jobs (coso Apple) e Bill Gates (coso Microsoft) ɓe nganndu-ɗaa kam enne ngoppi jaŋde ko gila keɓaani dipolomaaji ngam toppitaade gollirɗe mum en, e kitaale 1970. Harvard hokkiino Bill Gates dipolom teddungal e hitaande 2007. Ko ɗum waɗi Bill sakkitde Mark huunde e wasiyaaji so ina winnda diskuur mum….
Bookara Aamadu Bah


text:
Hina wi’eede Seeku Tuure wi’uno, fulɓe ko Mboddi Afrik, hoore nden ko Gine woni, o taƴaynde!. Hay si Seeku Tuure waawaano taƴude hoore nden ne; o tappiinde kam haa nde naawni fota, ko waɗi mi wi’ude noon, ko si en ndaari ngonka fulɓe kan e nder leyɗe Afrik ɓe woni ɗen, en taway alaa ka ɓe mari ɗuuɗal wano ɓe mardi ɗuuɗal Gine non, hiɓe ɗuuɗi limoore, hiɓe jogii marɓe jawdi, hiɓe mari jaŋnguɓe jandeeji ɗin fow, Diina, ganndal, dawrugol e gannde luttuɗe ɗen fow…
Kono ɗun fow haɗaani hiɓe joñii tawo nder Gine, ɓe waawaani laamaade maa tawtoreede e laamiiɓe ɓen! Ɗun ina gasa tawa ko Seeku Tuure raɗinooɓe kon; ina jeya e sabuuji mun.
Seeku Tuure wi’uno, fulɓe ko Mboddi Afrik, hoore nden ko Gine woni, o taƴaynde!
Kono kadi hiɗen foti yiilaade sababuuji goo nder fulɓe ɓen. Si en ndaarii leƴƴi Afrik maa leƴƴi Aduna kan fof…


text:
Naatirde
E teskaade ko keɓtingol ndimaagu aadee e potal hakkeeji yimɓe fof, hakkeeji ɗi teettotaako, ngoni dabi wellitaare e nder winndere nde ;
E teskaade ko baasgol heɓtinde kam e calagol tottude hakkeeji aadee ngaddi barondiral e salaare sanndolinnde, yantude e ɗuum ko compugol aduna ɗo yimɓe njogii ndimaagu haalde e rewde ko mbelaa, tawi kulɓinaaka, nguuraani e baasal, ko kam en keɓtinaa ngoni teeɗanɗe aadee ɓurɗe toowde ;
E teskaade wonde deengol fotdeeji neɗɗo e fawaade e ngoon weeyo goonga ko huunde himmunde ngam haɗde yimɓe fiɗɗoraade kiiɗal peeje ɗe ngonaa jamyame ;
E teskaade wonde kirjingol e cemmbingol jotondire musiɗɗaagal hakkunde leyɗe ko huunde himmunde ;
E teskaade wonde, e nder doosɗe mum, Fedde Ngenndiije Dentuɗe (ONU) keɓtinii goongɗingol mum hakkeeji aadee ɓurɗi teeŋtude, hakke no aadee wayi tiiɗde, nder potal hakkeeji rewɓe e worɓe. Yantude e ɗuum, ɓesnguunji ɗii kollitii pellital mum en yiɗde wallitde ɓamtaare renndo e compugol ngonka nguurndam ɓurka moƴƴude e nder wellitaare ɓurnde yaajde;
E teskaade wonde leyɗeele dentuɗe jeytiiɗe ɗee, e ballondiral e fedde leyɗeele dentuɗe jeyɗe koye mumen pellitii ñiiɓnude kormagol hakkeeji aadee kam e ndimaagu ;
E teskaade wonde faamamuya gooto wonande ɗee jojjanɗe e nder wellitaare, ko geɗal dowrowal ngam tabitingol timmugol ndee hawraande :
Batu kuftondinngu Fedde Ngenndiije Dentuɗe ina saakta ndeeɗoo hawraande anndiraande : “Bayyinaango huftodinngo jojjanɗe aadee” sabu wonde ɗum yiɗde renndaande, yiɗde nde ngenndiije e ɓesnguuji fof poti yettaade mbele gooto kala, mbele renndo kala, ina etoo, e rewrude e nehdi e jaŋde, ɓeydude ɗooftagol ɗii hakkeeji e ndee wellitaare e tuma nde cakkata denndaangal peeje mbele ndeeɗoo hawraande ina ɗooftee e nokkuuji kala.
Kuulal 1 : Innama aadee en fof poti ndimaagu e jibinannde e hakkeeji. Eɓe ngoodi miijo e hakkilantaagal etee eɓe poti huutondirde e nder ɓiyngu yummaagu.
Kuulal 2 : Neɗɗo kala ina waawi ɗaɓɓude denndaangal hakkeeji e wellitaare sifaande e ndeeɗoo hawraande, tawi aldaa e hay paltoor gooto : wonaa paltoor leñol walla nguru ɓalndu, wonaa paltoor ɗemngal walla diine, walla miijo politik, walla miijo waawngo wonde fof, wonaa iwdi leñol walla jibinannde maa iwdi renndo, wonde ɗum debbo maa gorko, wonaa paltoor tuugiiɗo e dañal walla ngonka mbaawka wonde kala. Yanti heen, hay ceerungal gootal waɗetaake hakkune yimɓe sabu ngonka mum en politik walla laabi leydi mum, walla laabi adunankooji, ndiin leydi wonde ɗum ndimɗundi, njiimaandi walla ŋakkiraandi won nguun ndimaagu. (Ina fira wonde hay gooto fotaani leeptireede dawrugol walla laabi leydi mum ekn…)
Kuulal 3 : Innama aadee kala ina jogii hakke wuurde e ndimaagu, ina jogii hakke e ndeenka kisal hoore mum.
Kuulal 4 : Hay neɗɗo gooto fotaani waɗeede jiyaaɗo walla maccuɗo. Maccungaagu e njeeygu aadee ina harminaa, e no waawi siforaade fof.
Kuulal 5 : Hay neɗɗo gooto fotaani leepteede maa ñaaweede e dow fenaande, walla golleede golle ittooje neɗɗaagu walla koynooje.
Kuulal 6 : Neɗɗo kala ina jogii hakke, e nder nokku baawɗo wonde fof, heptinaneede hakkeeji mum to bannge sariya.
Kuulal 7 : Yimɓe fof poti yeeso laawol, kamɓe fof aɓe njogii hakke, tawi aldaa e paltoor gooto, e ndeenka sariya. Neɗɗo fof ina jogii hakke e ndeenka, mbele ina waawa suraade e kala paltoor luuldiiɗo ndeeɗoo hawraande, kam e tooñannge nge fayndaare mum woni yiɗde waɗde oon paltoor.
Kuulal 8 : Neɗɗo kala ina jogii hakke wullitaade to ñaawirɗe leydi mum so tawii hakkeeji mum njoolaama.
Kuulal 9 : Hay gooto fotaani nanngeede e dow fenaande, sokeede e dow fenaande, walla yaltinireede leydi sabu ɗuum.
Kuulal 10 : Kala tuumaaɗo, ina jogii hakke heɗteede to ñaawirde jaambureere, goonganteere. Ko ndeen ñaawirde tan taƴata ɗooftagol hakkeeji makko walla jaalɗina tuumumuya oo.
Kuulal 11
- Kala neɗɗo tuumaaɗo bonannde jaggirtee ko alaa ko waɗi haa nde ñaawoore jaalɗini ɗum e dow hoore mum fof ; tawi noon denndaangal hakkeeji mum jogaade heedooɓe ina ɗooftaa.
- Hay gooto fotaani faweede kuugal sabu golle walla jejji ɗi nganndu-ɗaa nde mbaɗi ndee, laawol bonnaano ɗum en (laabi ngenndi maa winndereeji). Ko noon ne kadi, hay kuugal gootal ɓurataa kuugal potnongal faweede e neɗɗo e sahaa nde waɗi bonannde ndee.
Kuulal 12 : Nguurndam neɗɗo keeriɗam, nguurndam ɓesngu mum, hoɗorde mum walla binndaaɗe mum, faayiida mum e neɗɗaagu mum, ko geɗe ɗe laawol reeni; hay gooto fotaani naatde heen walla yaɓɓude ɗum, maa sunnaade ɗum, tawi oon welaaka. Neɗɗo kala ina jogii hakke e ndeenka laawol ngam surde ɗum e geɗe luutndiiɗe ooɗoo hakke.
Kuulal 13
- Neɗɗo ina jogii hakke yahde ɗo welaa fof, e no weliraa kala, kam e hoɗde e nokku mo welaa e nder leydi.
- Neɗɗo kala ina jogii hakke yaltude leydi mbaawndi wonde fof, faade leydi ngoɗndi (hay yaltude leydi mum).
Kuulal 14
- Kala kaɗaaɗo deeƴde ina jogii hakke yiylaade e dañde ɗo moolii.
- Oo hakke noon toɗɗaaki yimɓe yiylorteeɓe warhoyre walla golle luutndiiɗe paandaale e piɓle Fedde Ngenndiije Dentuɗe.
Kuulal 15 : Neɗɗo kala ina jogii hakke jeyeede e leydi. Hay gooto waawaa, e dow belaaɗe, haɗeede jogaade ngenndi walla waylude ngenndi.
Kuulal 16
- Debbo e gorko ina njogii hakke resondirde e waɗde galle so kellifaama. Ɗum alaa paltoor gooto tuugiiɗo e leñol, leydi walla diine. Hakkeeji maɓɓe to bannge dewgal poti e sahaa nde ɓe ngondi nde e nde ɓe ceerata ndee.
- Dewgal ngal foti humeede tan ko nde fotɓe resondirde ɓee njaɓi.
- Galle woni ngooroondi renndo, e dow ɗuum, renndo e laamu ene poti mo reende.
Kuulal 17 : Neɗɗo kala ina jogii hakke e jeyi, jeyi keeriiɗo walla denndaaɗo.
Kuulal 18 : Kala neɗɗo ina jogii hakke jogaade miijo mum e diine mum. Oo hakke noddii ndimaagu e wellitaare waylude diine walla fiɓnde, kam e ndimaagu juulde, so e teelal walla e dental, e peeñɗi walla e ko wirnii ; o nodii hakke janngude e tabitinde njuulu makko.
Kuulal 19 : Neɗɗo kala ina jogii ndimaagu jogaade miijo e diine. Hay gooto fotaani hulɓinireede sabu miijooji mum. Neɗɗo kala ina waawi yiylaade e dañde e sarde kabaruuji e miijooji e rewrude e kala kuutorgal baawngal wonde kala.
Kuulal 20 : Neɗɗo kala ina jogii hakke e ndimaagu waɗde batu walla sosde maa jeyeede fedde nde roondaaki fitina. Hay gooto fotaani waawneede yo jeye e fedde.
Kuulal 21 :
- Neɗɗo kala ina jogii fotde waawde ardaade geɗe renndo leydi mum, so kam e hoore mum walla so rewrude e hoolaaɓe ɓe suɓanii hoyre mum, tawi aldaa e hay waawnere wootere.
- Neɗɗo kala ina jogii hakke, e nder potal, dañde won ɗeen golle renndo leydi mum (halfineede golle laamu).
- To bannge gardagol geɗe renndo, ko yiɗde ɓesngu foti ɗoofteede, ko kam woni geɗel dowrowel. Ndeen ɗoon yiɗde ɓesngu foti feeñirde ko e wooteeji nuunɗuɗi, potɗi yuɓɓineede sahaa e sahaa fof, e rewrude e woote kuftodinɗo dagiiɗo, e nder sirlu, walla rewrude e laawol jerondirngol e mum, gaddanoowol mo woni kala wootde e wellitaare.
Kuulal 22 : Neɗɗo kala e nder renndo, ina jogii hakke e ndeenka ngoon renndo tuugiika e keɓgol geɗe faggudu, renndo e pinal gaddotooɗe ndimaagu e wellitaare neɗɗaagu e fawaade e kattanɗe leydi mum, walla e ballal adunankeewal e fawaade e njuɓɓudi e doosɗe heen leydi kala.
Kuulal 23 :
- Neɗɗo kala ina jogii hakke gollaade e suɓaade golle mum dow potal hujjiaaji liggeey e ndeenka baasgol gollaade.
- Yimɓe fotɓe ko ngollotoo, poti fotde njoɓdi.
- Kala liggiiɗo ina jogii hakke njoɓdi potndi heen, njonndi, mbaawndi jogaade mo kaŋko e ɓesngu makko, mbele omo njogoo ngonka moƴƴa tedduka. Njoɓdi ina haani timmitinireede catiiɗe renndoyankooje.
- Kala liggotooɗo ina jogii laawol tafde walla e jeyeede e senndikaa ngam reende nafooje mum.
Kuulal 24 : Neɗɗo kala ina jogii hakke e fooftere e weltinde ɓernde mum haa arti noon e dottugol jaɓningol mudda golle ɗee, ina jogii hakke e fooftere yoɓeteende.
Kuulal 25 :
- Neɗɗo kala ino foti jogaade hakke e nguurndam cemorɗam haa waawaa toppitaade cellal mum, ngonka mum e ngonka ɓesngu mum, haa teeŋti e nguura, koltu, safaara e geɗe renndo ; omo jogii hakke e ndeenka so tawii o liggaaki, walla o sellaani maa walla o jooɗtiima e doole makko, walla o hesniima, walla o naywii, walla kala geɗe ustooje kattanɗe Neɗɗo ɗe pawaaki e bellanteeje.
- Ɓesɗo e tiggu ina njogii hakke e ballal keeringal. Sukaaɓe kala, ɓe dewgal walla alaa, poti hakkeeji to bannge renndo.
Kuulal 26 :
- Neɗɗo kala ina jogii hakke e nehdi e jaŋde. Jaŋde nde fotaani yoɓeede hay sinno ko arwaniire e leslesre. Jaŋde sukaaɓe ina foti wonde alaa e sago. Jaŋde karallaagal ina foti huɓtidinde ; jaŋde toownde ina foti udditanaade mo woni kala ko aldaa e heedi-heeda, so tawii joom mum ina jogii kattanɗe mum.
- Faandaare nehdi e jaŋde foti wonde ko ƴellitde neɗɗaagu aadee e tiiɗtinde nehtanagol jojjanɗe aadee. E nde foti wallitde paamondiral, muñondiral e musiɗɗaagal hakkunde denndaangal leƴƴi ceertuɗi ciirol walla ɗi njiidaa diineeji. Yanti heen, ende foti ƴellitde golle Fedde Ngenndiije Dentuɗe ngam tabitingol deeƴre e kisal.
- Jinnaaɓe ɓee ina njogii hakke suɓaade nehdi e jaŋde njiɗani sukaaɓe mum en.
Kuulal 27 :
- Neɗɗo kala ina jogii hakke jeytoreede e ɓamtugol pinal renndo mum, e naftoraade ñeeñal e wallitde ɓamtaare ganndal e naftoraade ɓesnooje mum.
- Neɗɗo kala ina jogii hakke e ndeenka nafooje coomiiɗe e njeñtudi gollal mum to bannge ganndal, coñce, ñeeñal ɗe o tafi.
Kuulal 28 : Neɗɗo kala ene foti daranaade tabitgol hakkeeji aadee kam e ndimaagu mum to bannge renndo kam e nder winndere mbele kuule kaalaaɗe e nder ngalɗoo nanondiral ina njettoo faandaare toɗɗaande ndee.
Kuulal 29 :
- Neɗɗo kala ina jogii baɗɗiiɗe renndo ɗe nganndu-ɗaa ko e mum tan ƴellitaare neɗɗaagu mum e wellitaare mum mbaawi aaɓnaade.
- E nder tabitingol hakkeeji makko e naftoragol wellitaare makko, keerol alaa, so wonaa ngol laawol dotti ngam huuɓnude keɓtingol e ɗooftagol hakkeeji e ndimaagu heddiiɗe, ngam kadi huuɓnude ko hakkille waawi jaɓde e deeƴre renndo e nafoore huftodinnde, e nder renndo tuugiingo e demokaraasi.
- Ɗee jojjanɗe e ndee wellitaare mbaawataa muk tabitinireede e yeeso yiɗde luulndaade piɓle Fedde Ngenndiije Dentuɗe.
Kuulal 30 : Alaa fof kuulal ngooɗoo bayyinaango waawi faamreede e yeeso rokkude won nguun laamu, walla won oon sete, walla won oon neɗɗo, ko o waawi wonde fof noon, hakke waɗde won ɗeen golle ɗe faandaare mum en woni firtude hakkeeji e wellitaare cifaaɗe ɗoo ɗee.
Jaɓaama e Batu Fedde Ngenndiije Dentuɗe, ñalnde 12/10/1948
Fulo : Bookara Aamadu Bah